“Sen Yolg’iz Emassan” Фонди ва Франциянинг “Умид ришталари” уюшмаси томонидан амалга оширилган хайрия тадбири доирасида юрак нуқсонлари билан туғилган 12та болага жарроҳлик операцияси бажарилди - Lola Karimova\n“Sen Yolg’iz Emassan” Фонди ва Франциянинг “Умид ришталари” уюшмаси томонидан амалга оширилган хайрия тадбири доирасида юрак нуқсонлари билан туғилган 12та болага жарроҳлик операцияси бажарилди\n“Sen Yolg’iz Emassan” Фонди ҳамда Франциянинг “Умид ришталари” шифокорлар уюшмаси томонидан 10 –17 январь кунлари амалга оширилган навбатдаги хайрия тадбири доирасида юрак нуқсонлари билан туғилган 12та болага жарроҳлик операцияси амалга оширилиб, 45та бола тиббий кўрикдан ўтказилди.\nМазкур акция ота-она қарамоғисиз қолган, кам таъминланган оиладан бўлган турли юрак нуқсонларига эга болаларга кардиожарроҳлик ёрдамини амалга ошириш мақсадида амалга ошириб келинмоқда.\nОперацияларни франциялик шифокорлар ўзбекистонлик ҳамкасблари билан биргаликда Тошкент шаҳридаги В.Воҳидов номидаги Республика жарроҳлик марказида амалга оширдилар. Хозирда, операциядан сўнг, болалар шифокорлар назорати остидалар.\nУшбу хайрия тадбири замонавий болалар кардиожарроҳлиги ва кардиореанимация соҳасида франциялик ва ўзбекистонлик шифокорларнинг малака алмашинувига яхши имконият яратади. Франциялик шифокорлар диагностика, даволаш ва реанимация соҳаларидаги янги усулларни қўллаш борасида ўз билим ва малакалари билан ўртоқлашмоқдалар.\n“Умид ришталари” уюшмаси шифокорлари мазкур хайрия тадбири доирасида Тошкентга 5-чи маротаба ташриф буюришлари. Аввал улар Ўзбекистонга 2015 йилнинг июль ва декабрида ҳамда 2016 йилнинг апрель ва сентябрь ойларида ташриф буюрган эдилар.\nЎтган йилнинг май ва ноябрь ойларида эса ўта оғир юрак нуқсонларига эга бўлган ўзбекистонлик болалар “Sen Yolg’iz Emassan” Фонди томонидан Франциянинг Нанте шаҳридаги педиатрия клиникасига юборилиб жарроҳлик амалиётидан ўтиб келган эдилар. Фонд ва француз уюшмаси ҳамкорлиги мобайнида жаъми 35 нафар ўзбекистонлик болага мураккаб жарроҳлик амалиётлари бажарилди.\n“Sen Yolg’iz Emassan” Фондининг молиявий ёрдами билан 2016 йилнинг март ойида Республика жарроҳлик марказининг шифокорлари неонатал кардиожарроҳлик соҳасидаги билим ва малакаларини ошириш мақсадида Францияга юборилган эдилар.\n«Биз болажонларга тузалиб, ўз яқинлари ёнига тез орада соғ-саломат қайтишларини тилаб қоламиз. Фондимизнинг “Умид ришталари” уюшмаси ва Республика ихтисослаштирилган жарроҳлик маркази билан ҳамкорликдаги саъй-ҳаракатлари Ўзбекистонда болалар кардиожаррохлигини ривожлантиришга ва туғма юрак нуқсонларига эга бўлган кўпгина болажонларнинг ҳаётини сақлаб қолишга ўз ҳиссасини қўшади деб умид қиламан», – деди “Sen Yolg’iz Emassan” Фондининг Васийлик кенгашининг Раиси Лола Каримова-Тилляева.\n“Sen Yolg’iz Emassan” Республика жамоатчилик болалар фонди 2002 йилда Лола Каримова-Тилляева ташаббуси билан ота-она қарамоғисиз қолган болаларга ҳар томонлама ёрдам кўрсатиш мақсадида ташкил этилган. Фонднинг асосий вазифаси ота-она қарамоғисиз қолган болаларнинг униб-ўсиши, ҳар томонлама билим олиши учун қулай шарт-шароитлар яратиш, болаларни маънавий-руҳий қўллаб-қувватлаш ва уларнинг саломатлигини муҳофаза қилишдан иборат.\nШунингдек, хайрия ташкилоти жиддий хасталикларга чалинган ва кам таъминланган оилалардан бўлган болаларнинг даволанишларида ҳам амалий ёрдам кўрсатади.\nЛола Каримова-Тилляева Каримов Фондининг хорижда таҳсил грантларининг навбатдаги ғолибларини эълон қилди\nЛола Каримова-Тилляева Ислом Каримов номидаги Фонд таъсис этган…\nЛола Каримова-Тилляевага Франциск I қироллик орденининг Дама фахрий унвони берилди\nЛола Каримова-Тилляевага Франциск I қироллик орденининг Дама фахрий…\nЛола Каримова-Тилляева Ўзбекистон гимнастика федерацияси президенти лавозимидан кетишини…\nОта-она қарамоғисиз қолган ва алоҳида эҳтиёжли болаларнинг ижтимоий инклюзияси…\nЎзбекистон халқ рассоми Чингиз Аҳмаровнинг хотирасига бағишланган кўргазма\n“Sen Yolg'iz Emassan” Фонди ва Франциянинг "Умид ришталари” уюшмаси…\nТуғма юрак нуқсонлари билан хасталанган ўзбекистонлик икки болага Францияда…


МИБчилар ғаройиб «уланиш»ни аниқлади: бунақаси бўлганмас... - xabar.uz\nМИБчилар ғаройиб «уланиш»ни аниқлади: бунақаси бўлганмас...\n10.06.2019 13:47 0 11258\nМажбурий ижро бюросининг Шофиркон туман бўлими ходимлари электр тармоғига ноқонуний уланишнинг антиқа усулини аниқлашди.\nТуманнинг «Работча» қишлоғида истиқомат қилувчи У.Ҳ. нима қилибди денг? У уйининг шундоқ тумшуғидаги симёғочнинг бетон устун билан бириктирилган жойи орасидан 3 фазали электр кабелларини ўтказиб, уни ер остидан уйигача тортиб келади. Кўз илғмас бу «ихтиро» хонадон эгасига электр энергиясидан текин фойдаланиш имконини бериб келган.\nБироқ ҳисобни бўри егани йўқ. Ҳолат аниқланиб, ҳисоб-китоб қилингандики, бундай ўзбошимчалик натижасида давлат манфаатларига 95.976.000 сўмлик зарар етибди.\nМазкур ҳолат юзасидан У.Ҳ. нисбатан жиноят иши қўзғатилиб, тегишли ҳаракатлар олиб борилди, албатта. Бироқ судда жиноят иши тугатилди.\nЧунки, зарар қопланди, фуқаровий даъвогарга шу керак-да. Зарар қопланиб, ҳеч кимда даъво қолмагач, шахсни жавобгарликка тортишда не маъно?!\nМИБ шофиркон электр тармоғи\nҲуқуқ бугун, 08:41\nЖамият 19/06, 20:30\nЖамият 19/06, 17:14\nЖамият 19/06, 16:26


Ўзбекистон Ёзувчилар уюшмаси » Абу Али ибн Сино ҳақида янги роман\nАсосий Адабий ҳаёт Абу Али ибн Сино ҳақида янги роман\nНаср кенгашида янги роман муҳокамаси\nЎзбекистон Республикаси Президенти Шавкат Мирзиёев 2017 йил 3 августдаги Ўзбекистон ижодкор зиёлилари вакиллари билан учрашувдаги маърузасида, жумладан, шундай деган эди: “Бизнинг ҳавас қилса арзийдиган буюк тарихимиз бор. Ҳавас қилса арзийдиган улуғ аждодларимиз бор. Ҳавас қилса арзийдиган беқиёс бойликларимиз бор. Ва мен ишонаман, насиб этса, ҳавас қилса арзийдиган буюк келажагимиз, буюк адабиётимиз ва санъатимиз ҳам, албатта, бўлади”.\nБугунги кунда мамлакатимиз ижодкорлари ўз асарларида замонамиз қаҳрамонларининг қиёфасини яратиш билан бирга, юртимизда туғилиб вояга етган буюк тарихий шахслар ҳаёти ва ижодига ҳам мурожаат этмоқдалар. Ўзбекистон Ёзувчилар уюшмаси 2018-2019 йиллар давомида яратиладиган ана шундай асарлар учун танлов ҳам эълон қилди.\nПрезидентимизнинг ижодкор зиёлилар вакиллари билан учрашувдаги маърузасида тилга олиб ўтилган алломалардан бири жаҳонга машҳур тиб олими ва файласуф Абу Али ибн Синодир.\nЎзбекистон Ёзувчилар уюшмаси Наср ижодий кенгашида ёзувчи Абдужалол Раҳимнинг “Абу Али ибн Сино” романи биринчи китобининг муҳокамаси бўлиб ўтди. Унда адабиётшунослар Маҳкам Маҳмуд, Қозоқбой Йўлдош, Раъно Исомиддинова, ёзувчилар Тўлқин Ҳайит, Исажон Султон, Рисолат Ҳайдарова иштирок этди.\n– Абдужалол Раҳим сабр-тоқат билан узоқ ва машаққатли меҳнат қилиб, гўзал бир асар ёзишни орзу қилган кўринади, – дея таъкидлади Маҳкам Маҳмуд. – Назаримда Абдужалолнинг бу қутлуғ орзуси ушалган.\nАбу Али ибн Сино романининг биринчи китоби улуғ табиб, файласуфнинг Бухородаги ҳаёти ва фаолиятига бағишланган.\nМуҳокамада роман ўқишли, тили равон эканлиги, ҳам улуғ аллома шахсиятининг шаклланиш йилларидан, ўша давр тарихий воқеаларидан ҳикоя қилиши алоҳида таъкидлаб ўтилди.\nАсар муҳокамасида адабиётшунос олим, педагогика фанлари доктори Қозоқбой Йўлдош, таниқли ёзувчи Исажон Султон, шунингдек, тадқиқотчи Раъно Исомиддинова ўзларининг фикр-мулоҳазаларини билдириш асносида ёзувчи ушбу асарида кўзлаган мақсадига эришганини таъкидлаб ўтдилар. Шу билан баробар муаллиф эътибор бериши лозим бўлган ўринлар ҳам кўрсатиб ўтилди.\nАсар Наср кенгаши томонидан чоп қилишга тавсия этилди.\nСайт бўлими: Адабий ҳаёт, Адабий-бадиий нашрлар, Адиб ва жамият, Ўзбек насри


iPhone ва iPad’лардаги жой муаммосини iOS 11 ҳал этади - Terabayt.Uz\niPhone ва iPad’лардаги жой муаммосини iOS 11 ҳал этади\nApple компанияси iOS 11 операцион тизим версиясига яна битта янгилик қўшди: iPhone ҳамда iPad’ларда маълумотларни бошқариш бўйича тавсиялар берилади. Улар туфайли қурилмалар эгалари қайси илова кўп жой эгаллаганини аниқлабгина қолмасдан, балки унинг хотирасини тозалашлари ҳам мумкин бўлади.\nЎтган йили macOS Sierra версиясида ҳам шунга ўхшаш функция қўшилган эди: «Ушбу Mac ҳақида» – «Сақлаш жойи» – «Бошқариш» («Об этом Mac» – «Хранилище» – «Управлять»).\niOS 11 тизим версияси ўрнатилган iPhone ёки iPad’да эса, бунинг учун «Созламалар» («Настройки»)ни очиб, кейин «iPhone сақлаш жойи» («Хранилище iPhone») бўлимига ўтишингиз керак. Шу ерда сизга қурилмангизнинг хотирасини бўшатиш бўйича тавсиялар берилади. Янги функционал у ёки бу иловани охирги марта қачон ишлатганингизни кўриш имконини беради. Агарда бирор дастурдан анчадан бери фойдаланмаётган бўлсангиз, балки уни ўчириб ташлаш вақти келгандир?\nХудди iOS 10 версиясида бўлгани каби, iOS 11 операцион тизим версиясида ҳам бирор илова хусусида батафсилроқ маълумот олиш учун унинг белгичаси устига босиш керак. Уларнинг айримларида (масалан, Safari браузерида) иловада тўпланиб қолган маълумотларни шу очилган менюнинг ўзиданоқ тозалаб ташлаш имкони бор. Баъзи дастурларни эса маълумотларини сақлаган ҳолда «олиб ташлаш» ёки бутунлай ўчириб ташлаш мумкин, холос.\nБунда, агарда iTunes Store ва App Store бўлимида «Ишлатилмаётганларини олиб ташлаш» («Сгрузить неиспользуемое») функцияси ёқилган бўлса, натижада фойдаланилмаётган иловалар автоматик тарзда ўчириб ташланади, аммо уларнинг ҳужжатлари ва маълумотлари сақланиб қолади. Агарда ўчирилган иловаларни App Store’дан ўрнатиб олиш имкони бўлса, кейинчалик уларни «битта чертиш орқали» қайтаришингиз мумкин бўлади.\nЯна битта янги функция эса iPhone созламаларининг энг пастида жойлашган. Бу – «Тизим» («Система») бўлими бўлиб, ўрнатилган iOS қурилманинг хотирасида қанча жой эгаллаганини билиш имконини беради.\n#iOS 11 #iPad #iPhone #муаммо


Косово бош вазири Байрам Режепи ҳукумати уюшган жиноятчиликка қарши жиддий кураш бошлашини билдирди.\nБу ҳақда Режепи кеча Германия ташқи ишлар вазири Йошка Фишер билан учрашувдан сўнг айтган. Унга кўра, Косово наркотиклар савдоси билан шуғулланувчилар ва сотувчилар учун юк алмашинув ҳудудига айланиб қолган.\nШунингдек, Режепи Косово ҳукумати БМТнинг уюшган жиноятчиликка қарши курашиш миссияси фаолиятига қўшилишини таъкидлаган.\nЭслатиб ўтамиз, Косово Югославияга қарашли минтақа ҳисобланади. 1999 йилдан сўнг Косовони БМТ маъмурияти ва маҳаллий ҳукумат бошқариб келмоқда.


Дилфуза Комил — Sof.uz\n1975 йилда Наманган шаҳрида туғилган. Наманган Давлат университетининг филология факультетини тамомлаган. «Aсотир дунё», «Кўкдан келган кўнгил» номли шеърий тўпламлар муаллифи. Бир неча йил «Маърифат гулшани» газетасида муҳаррир бўлиб ишлаган. Айни вақтда «Маърифат саодати» газетасининг бош муҳаррири.\n3.10 10:19 242\nБалки фаросатингизнинг озгина қисмини ишлатиб кўрарсизлар, муҳтарам ҳисобот учун саховат кўрсатадиганлар?..\n«Имо»даги ҳаёт ёки эрининг мусофирчиликда юборган пулидан ўйнашига дастурхон тузаётган аёллар\n30.09 10:51 4483\nэрини йиллаб кўрмаётган жуда кўп ёш-ёш жувонлар одоб-ахлоқни унутиб, яширинча бузуқлик йўлига кираётган, ҳатто эрининг мусофирчиликда минг заҳмат билан топиб юборган пулидан (мени кечирасиз-у) ўйнашига дастурхон тузаётган бўлса...\n23.09 12:27 1944\nҲаётимизни, турмушимизни рангсизлаштираётган; жуда кўпчиликнинг оиласини барбод қилаётган; фожеалар келтириб чиқараётган; умуммиллат миқёсидаги иллатга айланиб кетаётган мантиқсиз орзу-ҳавасларнинг илдизи аслида қаерга бориб тақалиши ҳақида ўйлаб кўрганмисиз?\n19.09 16:54 890 Колумнистлар\n«Миллатнинг обрўси унинг адабиётига боғлиқ. Адабиёти паст савияда бўлган миллатнинг бошқа халқлар назарида обрўси ҳам, эътибори ҳам бўлмайди», деб ёзган эди Фарғона жадидларидан Ашурали Зоҳидий «Туркистон вилояти газети»да чоп этилган мақоласида. Кўринадики, зиёлиларимиз бундан бир аср аввал адабиёт масаласини ҳаёт-мамот масаласи деб ҳисоблаган эдилар.\n«Эмас осон бу майдон ичра турмоқ...»\n5.07.2017 06:49 35 Колумнистлар\n...Журналистлар ҳақида кўп гапиряпмиз: «Журналистларнинг аҳволи ундоқ», «Журналистларга муносабат бундоқ», «Газеталар унақа, кўрсатувлар бунақа»... Хўш, ўша журналистларнинг ўзи қанақа? Уларга ёқмаётган муносабатларга асл сабаб нима?\nСаралаш, рағбатлантиришми ёки «маънан жаллодлик» қилишми?!\n20.11.2016 17:56 19 Колумнистлар\n«Юлдузча» болалар телевизион танловида ҳакамлик қилаётганларнинг вазифаси иқтидорли болаларни саралаш, рағбатлантиришми ёки «маънан жаллодлик» қилишми?! Бу халқ артистларининг болаларга қилаётган совуқдан совуқ, бетакаллуф, гоҳида очиқдан-очиқ адолатсизлик қилиши кўпчиликда норозилик уйғотиб бўлди.\n"Агар зулм биздан бўлса, мен биздан эмасман!"\n10.08.2016 08:55 39 Колумнистлар\nРечел Керри! Уни ўлдиришганида 23 ёшда эди. 16 йил аввал... 16 йил аввал худди бугунгидек Ғазонинг гўдаклари ўлдириларкан, Речел дунёнинг у чеккасидан – Вашингтондан Ғазо халқининг ёнида бўлмоқ учун йўлга чиқди.


14:53 08 Июл 2020\n15:15 25.11.2019 Ҳавола олиш\nТОШКЕНТ, 25 ноя — Sputnik. Тошкент ва Маскат ўртасида тўғридан-тўғри парвозларни йўлга қўйиш масаласи борасида иш олиб борилмоқда. Бу ҳақда Тошкент шаҳар ҳокими ва Уммон Султонлигининг элчиси Аҳмад бин Саид бин Умар ал-Касирий ўртасида бўлиб ўтган учрашувда маълум қилинди.\nПойтахт ҳокимлиги матбуот хизмати хабарига кўра, ўзаро мулоқот давомида икки томонлама алоқаларнинг бугунги ҳолати ва истиқболлари муҳокама этилган.\nЭлчи мамлакатда амалга оширилаётган ислоҳотлар, айниқса, Тошкентдаги ижобий ўзгаришларни алоҳида эътироф этган. Шунингдек, айни пайтда баъзи сабабларга кўра ўзаро ҳамкорлик бўйича имкониятлар тўла ишга солинмаганлигини таъкидлаган.\nУммон Султонлигидан келувчи туристлар учун ҳам визасиз тартибини жорий этиш масаласи борасида тегишли ташкилотлар билан иш олиб борилаётганлиги ҳам айтиб ўтилган.\nШунингдек, учрашувда ўзаро ҳамкорликка оид бошқа масалалар ҳам кўриб чиқилган.


2018 йил 17 июн куни олинган сурат: Афғонистон миллий армиясининг (АМА) Humvee зирҳли машинаси устида турган Толибон жангарилари ва маҳаллий аҳоли ҳайитнинг учинчи куни оташкесимни байрам қилмоқда, Қандаҳор вилояти, Майванд тумани. [ЖАВИД ТАНВИР/AFP]\nКОБУЛ – Сешанба (28 июл) куни Афғонистон президенти Ашраф Ғани «Толибон билан тўғридан-тўғри музокаралар» бир ҳафта ичида – Қурбон ҳайити муносабати билан эълон қилинадиган оташкесим арафасида бошланишини маълум қилди.\n«Биз Толибонни музокаралар столига ўтириб, зудлик билан шошилинч ва кенг қамровли сулҳ битими тузишга чақирамиз», деди Ғани.\nШу куннинг ўзида дари тилида баёнот берган Толибон ўз жангариларига жума (31 июл) куни бошланадиган Қурбон ҳайити вақтида уч кунлик оташкесимга риоя қилишни буюрган.\n«Барча мужоҳидлар (Толибон жангарилари) Ийд ал-Адҳонинг уч кечаю кундузи давомида душманга қарши ҳеч қандай амалиёт олиб бормасликка буюрилдилар», деб баёнот берган Толибон вакили Забиуллоҳ Мужоҳид.\n2018 йил июндаги Рамазон ҳайити оташкесими вақтида бўлгани каби, Толибон жангариларининг фуқаролар ва хавфсизлик кучлари орасида байрамни бирга нишонлаш ҳолатлари такрорланмаслиги учун Толибонлар ўз аъзоларига афғон ҳукумати назоратидаги ҳудудларга киришни тақиқлаган, ўз навбатида расмийлар ҳам худди шундай тақиқни жорий қилганлар.\nОташкесимдан кейин одатий ҳаётда яшаб кўрган кўпчилик толибон жангарилари жанг майдонига қайтишдан бош тортганлар.\nАфғонистон 19 йилдан бери уруш ҳолатида.\nУзоқни кўзловчи оқибатлар\nАфғонистон ҳукумати ва Толибонлар билан эҳтимолий тинчлик келишуви нафақат минтақа, балки ундан ташқарида ҳам узоққа борувчи оқибатларга эга бўлиши мумкин.\nАфғонистондаги тинчлик Марказий Осиё учун анчадан бери мавжуд бўлган хавфсизлик муаммосини бир қадар енгиллатиши мумин. Айни дамда ҳимояланмаган афғон чегараси жангариларга Туркманистон, Ўзбекистон ва Тожикистонга нисбатан осон кириб чиқишга имкон бериши мумкин.\nКремль Россиянинг минтақадаги ҳарбий ҳозирлигини кучайтириш мақсадида Афғонистондаги беқарорликдан Марказий Осиёда жангарилар хавфини бўрттириш учун фойдаланиб келган.\nМарказий Осиёнинг қатор давлатлари давлатлари, хусусан Ўзбекистон ва президент Шавкат Мирзиёев Афғонистондаги тинчлик жараёнини қўллаб-қувватлаб келмоқда.\nМинтақавий хавфсизликни кучайтириш саъй-ҳаракатлари доирасида Марказий Осиё давлатлари ҳам йиллар давомида Афғонистон билан савдо алоқаларини ривожлантириб келган.\nКремлнинг Афғонистон чегарасида беқарорлигидан фойдаланиши ҳақидаги фикрлар сафсата. 90 йиллардаги Москва чегара пистирмасидаги қаҳрамонликни эслай олмайсизми; нимага бу ҳақида ёзмайсиз? [Москва чегара пистирмаси 47 кишидан иборат чегарачи отрядининг номи бўлиб, улар 1993 йилда Тожикистон-Афғонистон чегарсидаги афғон ва тожиклар билан жанг қилишган].


Нистатин-Здоровье – medu.uz – Дорилар ҳақида маълумотлар ўзбек тилида\nHome Йўриқномалар Нистатин-Здоровье\nПрепаратнинг савдо номи: Нистатин-Здоровье\nТаъсир этувчи модда (ХПН): нистатин (nystatin)\nфаол модда: 4500 ТБ/мг ва 111,1 мг қуруқ моддага қайта ҳисобланганда 500000 ТБ нистатин;\nёрдамчи моддалар: лактоза моногидрати, маккажўхори крахмали, тальк, кальций стеарати, метилцеллюлоза, натрий кроскармеллоза, гипромеллоза, титан диоксиди (Е 171), хинолин сариғи (Е 104), ванилин, коповидон.\nТаърифи: кўкиш тусли оч-сариқ рангли, ванилин ҳидили, қобиқ билан қопланган таблеткалар. Кўндаланг кесимида икки қават кўринади.\nФармакотерапевтик гуруҳи: Ичак инфекцияларида қўлланадиган микробларга қарши восита. Антибиотиклар.\nАТХ коди: А07АА02.\nStreptomyces noursei актиномицет томонидан ишлаб чиқариладиган полиен гуруҳи антибиотигидир. Замбуруғларга қарши самара кўрсатади.\nТаъсир механизми замбуруғларнинг хужайра мембраналаридаги стероллар билан боғланиши, хужайра мембранасига тизилиб олиши ва кўп сонли тешикларни ҳосил бўлиши билан боғлиқ, бу цитоплазматик мембранани ўтказувчанлигини бузилишига, замбуруғ хужайрасидаги аъзоларни йўқолишига ва уни нобуд бўлишига олиб келади.\nНистатин Candida ва Aspergillus авлоди патоген ачитқисимон замбуруғларига танлаб таъсир қилади. Фунгистатик, катта дозаларда эса – фунгицид таъсир кўрсатади.\nCandida туридаги ва бошқа сезгир тур замбуруғларда нистатинга нисбатан чидамлилик секин ривожланади.\nПрепарат бактериялар, актиномицетлар ва вирусларга нисбатан фаол эмас. Trichomonas vaginalis ва Gardnerella vaginalis (Haemophilus vaginalis) га нисбатан самарасиз.\nИчга қабул қилинганида овқат ҳазм қилиш йўлларида ёмон сўрилади (унинг биокираолишлиги 3-5% дан ошмайди). Қондаги фунгистатик концентрациясига ва ички аъзоларнинг тўқималарида эса терапевтик концентрациясига яқин концентрацияларига, фақат антибиотикни катта дозаларда юборилганидагина эришилади. Препарат гематоэнцефалик тўсиқ орқали ўтмайди ва орқа мия суюқлигига кирмайди.\nИчга қабул қилинган антибиотикнинг асосий катта қисми ўзгармаган ҳолда аҳлат билан чиқарилади, бунда аҳлатда овқат ҳазм қилиш йўлларининг шиллиқ қаватлари кандидомикозида, даволовчи самара кўрсатиши учун етарли бўлган юқори концентрациялари ҳосил бўлади.\nСўрилган нистатин организмдан сийдик билан чиқарилади.\nCandida (Candida albicans ва бошқ.) туркуми замбуруғлари чақирган касалликларни даволаш; овқат ҳазм қилиш йўллари, тери ва оғиз бўшлиғининг шиллиқ қаватларининг кандидозини даволаш.\nНистатин таблеткалари овқатдан 40-60 минут олдин, чайнамасдан, ичга қабул қилиш буюрилади. Бир марталик дозаларни бир хил вақт оралиқларидан кейин қабул қилиш керак.\nКатталарга препарат 500000 ТБ (1 таблетка) дозада суткада 3-4 марта буюрилади. Суткалик доза – 1500000-3000000 ТБ (3-6 таблетка), оғир ҳолларда – 4000000-6000000 ТБ (8-12 таблетка) ни ташкил қилади.\n6 ёшдан ошган болаларга ушбу дори шаклида 500000 ТБ (1 таблетка) дозада суткада 3-4 марта, 13 ёшдан ошган болаларга – катталар каби дозада буюрилади. Болалар учун 6 ёшдан бошлаб максимал суткалик доза – 2000000 ТБ (4 таблетка), 13 ёшдан бошлаб – 4000000 (8 таблетка), оғир ҳолларда – 6000000 ТБ (12 таблетка) ни ташкил қилади.\nДаволаш курси – 10-14 кун. Сурункали қайталанувчи кандидозларда 2-3 ҳафталик танаффус билан такрорий даволаш курслари ўтказилади.\nБуйрак/жигар етишмовчилиги бўлган пациентларда дозани ўзгартириш талаб қилинмайди.\nОвқат ҳазм қилиш тизими томонидан: оғизда аччиқ таъм, диспепсик кўринишлар, кўнгил айниши, қусиш, гастралгия, диарея.\nАллергик реакциялар: тана ҳароратини ошиши, эт увишиши, тери тошмаси, эшакеми, қичишиш, брохоспазм, юзни шиши; кам ҳолларда – Стивенс-Джонсон синдроми.\nБошқалар: фотосенсибилизация, тахикардия, носпецифик миалгия; замбуруғларнинг резистент шаклларини тарқалиш хавфи бўлиши мумкин, бу препаратни бекор қилинишини талаб этади.\nПрепаратнинг компонетларига юқори сезувчанлик, меъда ва ўникки бармоқ ичак яра касаллигида қўллаш мумкин эмас.\nКлотримазол билан бир вақтда қабул қилинганида клотримазолнинг замбуруғларга қарши фаоллиги пасаяди. Полиен қатори антибиотиклари билан, масалан, амфотерицин В билан кесишган чидамлилик кузатилади.\nПрепарат тизимли микозларни даволаш учун қўлланилмасин.\nТўлиқ даволаш курсини тугаллаш керак. Бутун даволаш курси давомида даволаш схемаси ва тартибига қатъий риоя қилиш, препаратни тенг вақтлар оралиғида қабул қилиш ва дозани ўтказиб юбормаслик керак. Доза ўтказиб юборилганида иложи борича уни тезроқ қабул қилиш керак; агар навбатдаги дозани қабул қилиш вақти деярли келган бўлса, қабул қилинмасин; дозани икки баробар ошириш мумкин эмас.\nНистатин қуёш нурларига нисбатан терининг сезувчанлигини ошириши мумкин, шунинг учун даволаш вақтида тўғри қуёш нурларидан ва сунъий ультрабинафша нурланишидан сақланиш керак.\nНожўя реакциялари ривожланганида препаратни бекор қилиш керак.\nПрепарат лактоза сақлайди, буни галактозани ўзлаштира олмаслик, лактаза етишмовчилиги ёки глюкоза-галактоза мальабсорбцияси каби жуда кам учрайдиган наслий касалликлари бўлган пациентлар ҳисобга олишлари лозим.\nПрепаратни ҳомиладорлик даврида қўллаш мумкин эмас. Препаратни қўллаш зарурати туғилганда эмизишни тўхтатиш керак.\nПрепарат ушбу дори шаклида болаларга 6 ёшдан бошлаб буюрилиши мумкин.\nАвтотранспортни бошқаришда ёки бошқа механизмлар билан ишлашда реакция тезлигига таъсир этиш хусусияти.\nДозани ошириб юборилиши тўғрисида маълумотлар йўқ. Ножўя самаралар кучайиши мумкин.\n500000 ТБ дан қобиқ билан қопланган таблеткалар № 10, № 10х2 блистерда қутида, № 10 блистерда.\nОригинал ўрамида, 25ºC дан юқори бўлмаган ҳароратда сақлансин.


12:22 20.08.2020 (Янгиланган 12:23 20.08.2020) Ҳавола олиш\nНавальный чойдан заҳарланган бўлиши мумкин, бу блогер эрталабдан истеъмол қилган ягона нарса бўлган.\nТОШКЕНТ, 20 авг - Sputnik. Россиялик мухолифатчи Алексей Навальный Томскдан Москвага қайтаётган вақтида Омск шаҳри аэропортида самолётдан фавқулодда эвакуация қилинди, деб хабар қилмоқда Коррупцияга қарши курашиш Жамғармаси (ФБК) матбуот котиби Кира Ярмыш.\n"Алексейда токсик заҳарланиш. Ҳозир биз тез ёрдам машинасида касалхонага кетяпмиз", - деб ёзди Ярмыш ўзининг Твиттердаги саҳифасида.\nФБК Навальный чойга бирон нарса аралаштирилганидан заҳарланган деб тахмин қилмоқда.\n"Бу чой у эрталабдан ичган ягона нарса эди. Шифокорларнинг таъкидлашича, токсин иссиқ суюқлик орқали тезроқ сўрилган", - кейинчалик қўшимча қилди Ярмыш.\nФБКнинг Томск бўлинмасига кўра, Навальный бир кун олдин ўзини яхши ҳис қилган эди.\n1-Омск шошилинч касалхонасининг (БСМП-1) бош шифокори Александр Мураховский РИА Новости-га жамғарма раҳбари реанимацияда эканлигини маълум қилди. Унинг аҳволи оғир деб баҳоланмоқда.\nЯрмыш, бир йил олдин ҳам Навальный маҳсус ҳибсхонада бўлган пайтида, уни заҳарлашга уринишганини эслатиб ўтди.\nМаълумот учун, Россия Адлия вазирлиги ФБКни чет эл агенти сифатида ННТлар рўйҳатига киритган.


1. Ҳавво — Ислом ривоятларига кўра, Одамотонинг умр йўлдоши, биринчи аёл ҳамда инсон зотининг онаси.\n2. Шис — Пайғамбарлардан бўлиб, ҳазрат Одамнинг учинчи фарзанди. Нуҳ пайғамбар ҳам Шис наслидан бўлган. Нуҳ пайғамбар бутун дунё тўфонидан омон қолган, шунинг учун иккинчи Абулбашир деб ҳам аталади. Шис пайғамбар Макка шаҳри атрофида яшаган. Ҳаж зиёратларини мукаммал бажарган. Макка шаҳридаги Каъба биносини тош ва лойдан биринчи маротаба қурганлардан. Макка шаҳри яқинидаги Абу Қубас ғориға Шис пайғамбар дафн этилган.\n3. Абдуллоҳ — Абдуллоҳ ибни Муталлиб Муҳаммад пайғамбарнинг отаси. Қурайш қабиласидан, Ҳошимийлар хонадонига мансуб. Абдуллоҳ Муҳаммад пайғамбар туғилмасдан вафот этиб кетган.\n1. Анқо — Қоф тоғида яшаган афсонавий қушнинг номи. Бу тоғ ҳам афсонавий бўлиб, ривоятларга кўра, ер юзини ўраб олган. Анқо тамомила йўқолиб кетган эмас, лекин жуда кам қолган деган гаплар ҳам бор. Ислом ақидаларича, Анқо афсонавий Симурғ билан айнанлаштирилади.\n2. Буроқ — Ривоятларга кўра тез юрадиган, тез чопадиган ва тез учадиган афсонавий отнинг номи. Шу от билан Муҳаммад пайғамбар Макка шаҳридан Қуддус шаҳрига ва ундан Меърожга кўтарилган.\n3. Меърож — Ислом тушунчасига кўра, Муҳаммад пайғамбарнинг Оллоҳ олдига парвози, Қуддуси Шарифдан Жабраил фаришта билан бирга содир бўлган эди. Меърож шунчалик тез ўтганки, ётилган ўрин қайтганда ҳали совимаган бўлган.\n1. Абу Бакр — (572—634) Чорёр халифаларидан биринчиси (632— 634). Муҳаммад пайғамбарнинг сафдошларидан, унинг қайнотаси Ойшанинг отаси, йирик савдогар, Қурайш қабиласидан. Абу Бакр Муҳаммад пайғамбар билан бирга Макка шаҳридан Мадина шаҳрига кўчиб ўтган (622). Кўп жангларда шахсан қатнашган. Муҳаммад пайғамбар вафотидан сўнг халифаликка кўтарилган. Арабистонда Ислом динини мустаҳкамлашда унинг ҳиссаси катта.\n2. Хизр — Ривоятларга кўра, «оби ҳайвон» тириклик сувини излаб топган ва ундан ичиб доимий тирик юрадиган бир пайғамбарнинг исми. У кишиларга йўлдошлиги, ҳамроҳлиги билан ном қозонган.\n1. Мустафо — Бу сўз араб тилида танланган, сараланган маъноларда ишлатилса ҳам бу ўринда Мустафо Муҳаммад пайғамбарнинг иккинчи исмларидан.\n2. Набий — Мавжуд динларда набийлар Худонинг фармойишларини кўпчиликка — одамларга етказиб берувчи воситачи шахс деб тасаввур этилиб, уларга эътиқод қилиш вожибдур. Муҳаммад пайғамбар набий деб ҳам аталади. У набийларнинг энг охиргиси.\n1. Умар форуқ—(644 йилда ўлдирилган, чорёрлардан, 634—644). Абу Бакр ҳукмронлик йиллари Умар унинг яқин сафдошларидан ҳисобланган. Умар халифалиги даврида Сурия, Фаластин, Миср, Ироқ ва Эроннинг катта қисм ерлари босиб олинган ва араб халифалигига қўшилган. Ўз даврида у давлат ишларини кучайтирган. Халифалик давлат хазинаси бойиган. Умарнинг ҳукмронлик даври исломнинг «олтин даври» деб ҳисобланган.\n2. Ажам — Араблар истилоси даврида босиб олинган ва араб халифаларига бўнсундирилган. Яқин ва Ўрта Шарқ ҳамда Ўрта Осиё халқларини шундай ном билан атаганлар. Кейинчалик Эрон, Афғонистон ва Ўрта Осиё ерлари Ажам деб юритилган. Бунда «мулки Ажам» Эрон мамлакати — давлати назарда тутилган.\n1. Мадина — Саудия Арабистонининг шимоли-ғарбий қисмида жойлашган катта шаҳарлардан бири. Ҳижоз вилоятида, Макка шаҳридан 400 км шимолда. Қадимий Ясриб (Ятриб) илк Ўрта асрлардан бошлаб Мадина деб аталган. VII асрдан бошлаб Мадина шаҳри мусулмонларнинг Макка шаҳридан кейинги энг катта зиёратгоҳ шаҳарларидан ҳисобланади. Шаҳарда Муҳаммад пайғамбарнинг уйи ва мақбараси бор. Мақбара устига катта масжид қурилган (656).\n2. Қуръон — Ислом оламида муқаддас деб танилган китоб. Унда ислом дини ақидалари, эътиқод талаблари, ҳуқуқий ва ахлоқий нормалари, чеклаш ва тақиқлари ўз ифодасини топган. Ислом анъанасида Қуръон Оллоҳ томонидан Муҳаммад пайғамбарга йигирма икки йил давомида фаришта Жабраил орқали ваҳй қилинган деб тасаввур этилади. Йиллар давомида текстлар тўпланиб, 632 йилда биринчи марта Қуръон тексти юзага келган. 651 йилда айрим тўлдиришлар билан «Усмон Масҳафи» вужудга келган.\n3. Усмон бин Аффон—(656 йилда ўлдирилган). Чорёрлардан учинчи халифа (644—656). Унинг даврида халифалик территорияси кенгаяди. Қуръон матнлари тўпланади. У маккалик Уммавийларга ҳомийлик қилиб, ўзининг қариндош ва яқинларига давлат мансабларини ва катта-катта ерларни, хазина маблағларини бўлиб берган. Саҳобалар ҳамда қўшин бошлиқлари ўртасида унинг олиб бораётган сиёсатига қарши норозиликлар кучайиб, биринчи халифа Абу Бакрнинг ўғли Абдуллоҳ ибн Бакр раҳбарлигида ўлдирилган.\n1. Али — Чорёрлардан тўртинчиси. Қурайш қабиласининг Ҳошимийлар хонадонидан Муҳаммад пайғамбарнинг амакиваччаси ва куёви, 656 йилда халифалик ўрнини эгаллайди. Али Куфа шаҳрида (661) ўлдирилади. Али тарафдорлари «шиа» оқимини ташкил этадилар. У суннийлар ўртасида ҳам обрўли шахс ҳисобланади.\n2. Ҳубал — Саудия Арабистони Макка шаҳридаги Қурайш қабиласининг худоси. У одам сифатида тасвир этилган бўлиб, унинг ўнг қўли олтиндан ясалган, қолган аъзолари тошдан иборат бўлиб, ҳайкал сифатида ифода этилган. Исломдан кейин Ҳубал аста-секин тамом унутилган.\n3. Зулфиқор — Ривоятларга кўра, Муҳаммад пайғамбарнинг жангда ўлжа олган афсонавий қиличининг номи. Кейинчалик бу қилич халифаларга ўтган. Зулфиқор сеҳрли кучга эга бўлган қурол сифатида тасвирланади.\n1. Шайх Фаридиддин Аттор — Эроннинг машҳур мутасаввуф шоирларидан ҳамда шайхларидан. Исми Муҳаммад ибн Иброҳим. Отасининг изидан бориб, атторлик ва табобат билан шуғулланади. Мўғуллар ҳужуми даврида 1220 йилда Нишопурда вафот этган. У сўфий адабиётнинг йирик вакили бўлиб, асарларида ўз аксини топгандир. «Тазкиратул-авлиё», «Илоҳнома», «Мусибатнома», «Уштурнома», «Мантиқут-тайр», «Лужжаи-хилож», «Асрорнома», «Мухторнома», «Панднома» ғазаллар ва бошқа асарлар ёзган.\n2. «Мантиқут-тайр» — Бу Фаридиддин Атторнинг шу номдаги асари бўлиб, 1175 йилда ёзилган. Асарни ёзишда у Ғаззолийнинг қушлар ҳақидаги асаридан руҳлангани ҳолда ёзган. Бу ўз даврида сўфийликнинг энг пешқадам асарларидан ҳисобланган. Фаридиддин Атторнинг поэмаси ҳам адиб ва шоирлар орасида катта қизиқиш уйғотди. Алишер Навоий ўзининг «Лисонут-тайр» асарини, яна турк шоирларидан Гулшаҳри «Қуш тили» асарини ёзган.\n3. Сулаймон — Баний Исроилнинг ҳукмдорларидан, отасининг исми Дауд. Милоддан аввал 965—928 йилларда яшаган. У ўз даврида диний ибодатни марказлаштирган тадбирли шоҳлардан бўлиб, илм-фан ривожига ўзининг маълум ҳиссасини қўшган. Унинг даврида шаҳарлар қуришда яхши натижаларга эришилган. Табиат ва жамиятнинг кўп сир-асрорларидан хабардор бўлиб, ривоятларга кўра, ҳайвон, қуш тилларини билган. Шамол, инс, жинс, жинлар унга қарам бўлган.\n1. Жабраил — Ислом динидаги тўртта фариштадан бири. Диний ақидаларга кўра, хабар берувчи фаришта Жабраил пайғамбарларга мураббийлик қилган. Муҳаммад пайғамбарга ҳам Қуръон мазмунларини етказиб берган. Қуръонда Жабраил «Муқаддас руҳ» номи билан тилга олинади.\n2. Билқис—Сулаймон пайғамбарнинг энг суйган қуши Ҳудҳуд Сабо мамлакатининг подшоҳи хотин киши эканлигидан хабар келтиради. Мамлакат аҳли ўтга, қуёшга, ойга ва бошқа нарсаларга ибодат қилишини ҳам маълум қилади. Сулаймон пайғамбар Ҳудҳуд орқали Билқисга нома юбориб, мамлакат Сулаймон пайғамбарга тобе бўлиши кераклигини айтади. Билқис Сулаймон пайғамбарнинг олдига ўзи келиб, бутун шартларни қабул қилади. Ривоятларга кўра, пайғамбар Билқисни ўз никоҳига олади. Яна бошқа ривоятда пайғамбар Балқисни Яман подшоҳига эрга бериб юборади.\n1. Моний ибн Фатак — (216—277) Монийлик таълимоти асосчиси, Наққош ва рассом. Моний «Шабурақон» «Канзил-аҳъеъ», «Авангэльон», «Кефалея», «Бунгаҳик» (Бунгаҳинг) номли асарлар ёзган. Ривоятларга кўра, Монийнинг ўз даврида истеъдодли наққош, рассом сифатида танилгани ҳикоя қилинади. Шунга кўра, ҳам шарқ достончилигида кўп тилга олинади.\n1. Фарҳодвор — «Фарҳод ва Ширин» Шарқ халқлари оғзаки ижодиёти ва ёзма адабиётида кенг тарқалган достон. Эронда ҳукмронлик қилган Хисрав II Парвез (591—628), унинг хотини Ширин ва тоштарош Фарҳод ҳақида тарқалган ривоятлар асосида шундай достонлар юзага келган. Фирдавсийнинг «Шоҳнома»сида Хисрав билан Ширин муҳаббати ва ҳалокати ҳикоя қилинади. Илк мустақил «Хисрав ва Ширин» (1181) Озарбайжон шоири Низомий Ганжавий достонидир. Алишер Навоий ўзининг «Фарҳод ва Ширин» достонида Фарҳодни энг мукаммал ва идеал шахс сифатида тасвирлаб асарнинг марказий образи қилиб олди.\n1. Қорун — Беқиёс бойликка эга афсонавий шахс. Яна у ўзининг хасислиги билан ҳам машҳур. Бадиий адабиётда давлатмандлик ва хасислик рамзи сифатида юради, ўзи яҳудий қавмларидан.\n1. Искандар—Искандар Зулқарнайн Шарқ халқлари адабиётида кенг тарқалган образ. Бу Александр Македонский фаолияти билан бевосита боғлиқ. Биринчи маротаба Фирдавсийнинг «Шоҳнома»сида тарихий фактлардан бирмунча тўғрироқ фойдаланишга ҳаракат қилинган. Низомий Ганжавийнинг «Искандарнома», Амир Хисрав Деҳлавийнннг «Ойинаи Искандарий», Жомийнинг «Хирадномаи Искандарий» достонларида Искандар образи моҳир лашкарбоши, олим файласуф тарзида кўрсатилади. Алишер Навоий «Тарихи Мулуки Ажам» асарида Искандарнинг Равшанакка уйланганлигини қайд этган бўлса, «Садди Искандарий» достонида (1483—1485) бош ижобий қаҳрамон идеал шоҳ деб талқин этилган.\n2. Суруш — Жабраил фариштанинг иккинчи номи. Бу фариштанинг асосий хизматларидан бири, Муҳаммад пайғамбарга осмондан хабар келтириш бўлган.\nI. Мусҳаф — Қадимги Қуръон қўлёзма нусхаларининг номи, 651 йилда халифа Усмон буйруғи билан йиғилиб таҳрир қилинган нусхаси ҳам Мусҳаф деб аталган. Кейинчалик мусулмон халқлар орасида Қуръоннинг ҳар қандай қадимий қўлёзмасини Мусҳаф деб аташ одат тусига кирган. Ўрта Осиё ва Қозоғистон мусулмонлари диний бошқармаси Тошкент шаҳрида сақланаётган Қуръоннинг қадимий қўлёзмаси (VIII асрда кўчирилган) ҳам Мусҳаф нусхаларидан бири ҳисобланади.\n1. «Шайх Санъон»—Шарқ мамлакатлари халқлари орасида «Шайх Санъон» ҳақидаги севги қиссаси ҳам кўп замонлардан бери маълум. Бу қисса биринчи маротаба шайх Фаридиддин Атторнинг 1175 йилда ёзган «Мантиқут-тайр» номли машҳур асари таркибида учрайди. Шайх Санъон афсонавий шахс бўлиб қолмасдан, XI—XII асрларда яшаган тарихий бир шахс деб ҳам тахмин этилади. Бу ҳикоя Алишер Навоийнинг «Лисонут-тайр» асарида ҳам берилган.\n2. Каъба — (арабча куб мазмунида) Ислом дунёсининг энг муқаддас ибодатхонаси, Саудия Арабистонининг Макка шаҳрида 10х12х15 ўлчамдаги кулранг тошдан иборат иншоот. Ислом таълимотида Байтуллоҳ (Оллоҳнинг уйи), Байтун ҳарам (Муқаддас уй), Қуръонда бўлса Алмасжидул ҳарам (Муқаддас масжид) деб аталгандир. Ҳовли саҳнида Оби замзам булоғи мавжуд. Ҳозир барча ислом мамлакатларидан мусулмонлар Маккага ҳаж этиш учун келадилар. Каъба бутун мусулмонларга «Қибла» бўлиб хизмат қилади. Ўша томонга қараб намоз ўқиб, ибодат қиладилар.\n3. Жунайд — Жунайд Бағдодий машҳур шайхлардан бўлиб, Бағдод шаҳрида туғулган. Исми Абулқосим, отаси шиша асбоблари билан савдо-сотиқ ишлари олиб борган. Имом Шофийнинг шогирдларидан. Суфён Сурийнинг мазҳабида. 910—911 йилларда вафот этган. Бутун умри давомида 30 марта ҳаж қилган.\n4. Боязид — Боязид Бистомий, асли исми Тайфур бинни Исо бинни Одам бўлиб, машҳур шайхлардан Баязид Бистомий номи билан танилган. Олим ва шоир Тайфурия тариқатининг асосчиларидан. 961 йилда вафот этган.\n5. Ваҳй — Диний ақидаларга кўра, Оллоҳ томонидан Муҳаммад\nпайғамбарга Жабраил фаришта воситаси билан юборилиб турилган нома ва хабарлар. Бу нома ва хабарларни одамларга ҳар хил мўъжизавий йўллар билан билдирилишига ваҳй деб айтилади.\n6. Рум — Кичик Осиё. Рим давлати ва унинг халқига берилган нисбатдир. Бир вақтлар Византия Рим империясига қўшиб олингач, Византия ҳам Рум деб атала бошланган. Шунга кўра, Қора денгиз ҳам Шарқ тарихий адабиётларида Рум денгизи номи билан юритилган. Турклар Византияни урушиб олгандан кейин бу ном туркларга ҳам ўтади.\n7. Юсуфи Канъон — Шарқ адабиётида кенг тарқалган афсоналарнинг қаҳрамонидир. Яъқуб пайғамбарнинг ниҳоятда кўҳлик ўғли. «Юсуф ва Зулайҳо» ишқий саргузашти шу номга асосланади.\n8. «Лоҳавл» — «Лоҳавла вало қуввата илло биллоҳил алиюл азим» — «Буюк ва олий Оллоҳдан бошқа куч ва қудрат йўқ».\nБу қўрққанда, ҳаяжонга тушганда ва жаҳл чиққанда ўқиладиган дуо.\n9. Батҳо — Саудия Арабистонидаги Макка шаҳрининг иккинчи номи. Сиёсий иқтисодий маъмурий маркази, мусулмонларнинг зиёратгоҳи.\n10. Ҳошимий — VII асрда Арабистоннинг Макка шаҳрида яшаган Қурайш қабиласига мансуб хонадонлардан бирининг номи. Муҳаммад пайғамбар ана шу хонадон аъзоларидан бирида туғилган. Ҳошим пайғамбарнинг катта бобоси бўлган.\n11. «Лайли ва Мажнун» — Яқин ва Ўрта Шарқ халқлари орасида кенг тарқалган самимий севги ҳақидаги достон. Унинг сюжети дастлаб араблар орасида вужудга келган. «Лайли ва Мажнун» Алишер Навоий «Хамса»сининг учинчи достони (1484).\n12. Сухо — Осмондаги 540 та ҳулкар тўпламидаги юлдузларнинг энг хираси.\n1. Шайх Нажмиддин Кубро — Тўлиқ исми Аҳмад ибн Умар Абулжанноб Нажмиддин (1145—1221). Сўфийликнинг Ўрта Осиёдаги йирик вакилларидан. Кубравийлик тариқотининг асосчиларидан. Сўфийликка оид асарлари бор. Унинг таълимоти Ўрта Осиё ва Эронда тарқалган. Уларча, овоз чиқармасдан зикр қилиш амалда бўлган. Шайх Нажмидднн Кубро мўғул истилоси даврида вафот этган.\n2. Азхоби Қаҳф — Юнон мамлакатининг бутпараст подшоҳи Доқёнус ниҳоятда жоҳил, золим бўлган. Шоҳнинг мулозимлари орасида мусулмонлари ҳам бўлиб, улар ҳамиша яширин ибодат қилганлар. Доқёнус бундан хабар топиб, мулозимларни ушлаб қатл қилмоқчи бўлганда улар қочадилар. Йўлда бир қўйчивон ҳам ўзининг ити билан қочқиндиларга қўшилади. Кўп юрганларидан сўнг бир ғорга кириб беркинадилар ва у ерда ётиб ухлайдилар. Бу уйқу 309 йил давом этади. Уйғонганларида золим подшоҳ тахтдан кетганлиги, улар ўзларининг ғор дўстлиги туфайли золим шоҳ зулмидан қутилиб қолганликлари маълум бўлади.\n1. Шайх Абу Саид Абул Хайр — Машҳур шайхлардан, исми Фазлиллоҳдир. Ўз даврида барча машойихлар уни ўзига устоз қилиб олганлар. Абу Саид Абул Хайрнинг устози Абул Фозил Ҳасан Сарахсийдир. Ўзи Хуросондан, 1048 йилда вафот этган.\n1. Хирқоний—Абулҳасан Хирқоний машҳур шайхлардан. Асли исми Али бинни Жаъфар, лақаби Абулҳасан. Эроннинг Хирқон деган жойида туғилганлиги туфайли Хирқоний деб юритилган. 1023 йилда вафот этган.\n1. Басра — Арабча Бассара —Ироқнинг жанубидаги шаҳар, Басра вилоятининг маъмурий иқтисодий маркази. Ироқнинг энг катта порт шаҳарларидан. 637 йилда халифа Умар (634— 644) қурдирган шаҳар. VIII—IX асрларда халифаликнинг маданий ва иқтисодий маркази бўлган.\n2. Ҳотам — Тўлиқ исми ва лақаби Абу Аддий бинни Абдуллоҳ бинни Саъд бўлиб, арабларнинг атоқли қабила бошлиқларидан ҳисобланган. Ҳотам ўзининг сахийлиги билан шуҳрат топган. У шоир ҳам бўлган.\n1. Жамшид — Жам шаклида ҳам учрайди. Эроннинг қадимги тарихига кўра, Пешдодийлар сулоласининг тўртинчи ҳукмдорларидан. Афсонага кўра, Наврўз кунининг сана боши деб байрам қилиниши Жамшид номи билан боғлиқ.\n1. Арасту — Юнон файласуфларидан Аристотель исмининг арабча шакли (Милоддан аввал 384—322). Қадимги юнон фалсафа фани тараққиётида янги давр яратган буюк мутафаккир. Милоддан аввал 343 йилдан Македония тахтининг вориси, Александр Македонскийнинг тарбиячиси вазифасида хизмат қилган.\n2. Афлотун — (милоддан аввал 428 ёки 427—Афина 348—347) қадимги Юнон файласуфи, антик философиядаги объектив идеалистик оқимнинг асосчиси. Тахминан 407 йилда Сократ билан танишиб, унинг энг яқин шогирдларидан бири бўлиб қолган.\n1. Азроил — Исломда эътиқод қилинадиган тўрт фаришталардан бири. Улар Жабраил, Микоил, Азроил ва Исрофилдир.\n1. Азозил — Шайтоннинг асли исми.\n1. Ибн Адҳам Шоҳ Иброҳим — Иброҳим Адҳам Балх шаҳрида туғилган. Лақаби Абу Исҳоқ, исми ва нисбаси Иброҳим Адҳам бинни Сулаймон бинни Мансур Балхий. У Фузайл Аёз Абу Юсуф Ғайбуллийлардан таълим олади ва катта каромат ва мақомат аҳлидан бўлиб етишади. 777 йилда Шом шаҳрида вафот этади.\n2. Балх — Шимолий Афғонистонда ҳозирги Мозори Шарифнинг ғарбидаги кўҳна шаҳар. Милоддан аввал еттинчи асрдан бошлаб маълум. Балх тарихда Уммул-билод (шаҳарлар онаси) номи билан ҳам машҳурдир. Юнонлар уни Бактра деб ҳам атаганлар.\n3. Нишобур — Ҳозирги Эроннинг шимоли-шарқидаги қадимий шаҳар. Хуросон остонида. У энг қадимги маданият марказларидан ҳисобланади. Шаҳарда Умар Ҳайём ва Фаридиддин Аттор яшаб ижод этган ва шу ерга дафн этилган.\n1. Порсо — Хожа Муҳаммад Порсо — машҳур бухоролик шайхлардан бири бўлиб, исми Муҳаммад бинни Маҳмуд Ҳофизи Бухорийдир. Порсо номини Шайх Баҳоуддин Нақшбанд берган. 70 ёшида 1419 йилда вафот этган.\n2. Абу Наср — Хожа Абу Наср Порсо — машҳур шайхлардан бўлиб, унинг лақаби иккита: Бурҳониддин ҳамда Ҳофизиддиндир. Хожа Муҳаммад Порсонинг муриди. 1460 йилда вафот этган.\n1. Абу Бакр Нишобурий—Абдуллоҳ бин Муҳаммад машҳур фақиҳ ва ҳадис билимдонларидан бўлиб, зоҳид ва тақводор киши бўлган. Боғдод шаҳрида яшаган, 852 да туғилиб, 935 да вафот этган.\n2. Шиблий—Машҳур шайхлардан, исми Абу Бакр Муҳаммад Жаъфар бинни Юнус 945 йилда вафот этган.\n3. Нурий — Абулҳасан Нурий — машҳур шайхлардан бўлиб, исми Аҳмад ибн Муҳаммаддир. 907 йилда вафот этган.\n1. Абдуллоҳ Ансорий — Машҳур мутасаввуф шайхлардан, 1005 йилда Ҳирот шаҳрида туғилган. 1093 йилда вафот этган. Мақбараси Ҳирот шаҳрида.\n1. Етти водий — Тасаввуф таълимотича, шахс руҳий такомиллашиш йўлида босиб ўтиши лозим бўлган етти босқич, даража, поғона, улар қуйидагилардан иборат. Талаб водийси, Ишқ водийси, Маърифат водийси, Истиғно водийси, Ҳайрат водийси, Тавҳид водийси, Фақру фано водийси.\n1. Ҳижоз — Саудия Арабистонининг ғарби-шимолий қисми, яъни Макка ва Мадина шаҳарлари жойлашган водий Ҳижоз деб юритилади.\n1. Мусий — Исломда ҳам исми қайд этиладиган пайғамбарлардан. Яҳудийликка эътиқод этувчилар орасида иудизм асосчиси деб эътироф этилган. Қадимий яҳудий манбаларда Моше, Христиан манбаларида Моисей номи билан маълум. У Сино тоғида яҳудийларнинг муқаддас китоби “Таврот”ни қабул қилиб олган.\n2. Фиръавн—Қадимги Миср подшоҳларининг номи. 18 сулоладан бошлаб подшоҳ Фиръавн деб аталган. Мисрда қурилган йирик пирамида ва ибодатхоналар фиръавнлар номини муқаддаслаштирган ва улуғлаган.\n3. Маҳдий — Ислом ривоятларига кўра, ўн икки имомнинг охиргиси бўлиб, қиёмат яқинлашганда қайтиб келиб Дажжолга қарши курашади, дейилади.\n4. Дажжол — Ислом ақидаларига кўра, қиёмат куни олдидан диндорларни тўғри йўлдан оздирадиган афсонавий шахс. Дажжол кўпгина ривоятларда тилга олинади.\n5. Масиҳ — Масиҳо — Исо пайғамбарнинг лақаби. Диний ривоятларга кўра, Исо пайғамбарнинг нафаси ўлган одамларни тирилтириш, унга жон ато этиш қудратига эга бўлган деб юритилади. Шеърларга шу хислат билан сингиб кетган.\n6. Бу жаҳл — Асли исми Амир ибн Ҳошим. Макка шаҳрининг зодагонларидан бири. Муҳаммад пайғамбар тарғиботига қарши тургани ва унга душманлиги учун қувғинга учраган. Шу боис унга ислом тариқотида Абу Жаҳл лақаби берилган. Абу Жаҳл Бадр жангида (624) ҳалок бўлган.\n1. Марям — Машҳур ва маълум «Минг бир кеча» ҳикояларининг қаҳрамонларидан бири, моҳир ва эпчил каштачи аёл.\n2. Намруд— Иброҳим Ҳалилуллоҳни ўлдиришга буйруқ берган золим шоҳ. Ривоятларга кўра, қадимги Арабистонда ўтган подшоҳлардан бири. Уни пашшалар талаб ўлдирган.\n3. Халил — Иброҳим пайғамбарнинг лақаби. Золим шоҳлардан Намруд пайғамбарни ўтга ташлаб ўлдирмоқчи бўлганда худонинг амри билан ўлмасдан қолган. Катта гулхан — ўт, гулзорга айланган.\n4. Калимуллоҳ — Оллоҳ билан сўзлашган Мусо пайғамбарнинг лақаби.\n5. Муҳаммад—Муҳаммад ибн Абдуллоҳ (570—632). Арабистонда\nислом динини биринчи бўлиб тарғиб этган. Оллоҳнинг элчиси, пайғамбар деб танилган шахс. Қирқ ёшида Макка шаҳрида Худодан ваҳй олаётганлигини эълон қилади.\n6. Заҳҳок — Эроннннг қадимги тарихига кўра, Жамшид қатлидан\nсўнг тахтга Заҳҳок ўлтиради. У золим сифати билан ном таратади. Шунга кўра, Заҳҳокка қарши темирчи Кова қўзғолон кўтаради. Қўзғолонга пешдодий шоҳларидан Фаридун ҳам қўшилиб Заҳҳокни енгадилар.\n7. Нуширвон ёки Ануширвон — Шарқда адолат тимсоли бўлиб, афсоналарга қоришган шахс. Милоддан олдин ўтган Эрон шоҳларидан бири.\n1. Мансур — Мансур Халлож, тўлиқ исми Ҳусайн ибн Мансур (858—922). Машҳур мутасаввуфлардан «Мен ҳақ (худо)-ман», (Анал ҳақ)—Менинг ўзлигим худонинг ўзлигидир, деган фикрни илгари сурганлиги учун жоҳил руҳонийлар томонидан ўлдирилган.\n1. Узро — «Вомиқ ва Узро» қиссаси. Шарқ халқлари адабиётида кенг ўрин олган эпик асарлардан. Унинг ижобий қаҳрамонлари халқ оғзаки ижодида ҳамда ёзма адабиётда кенг томир отгандир. Қиссанинг ўзбек тилида ҳам бир нечта вариантлари мавжуд.\n1. Шайх Абдулаббос қассоб — Исми Аҳмад ибни Муҳаммад ибни Абул Карим. Табаристонда ва Омилда имомлик қилган. Муҳаммад ибни Абдуллоҳ Табарийнинг шогирдларидан.\n1. Хожа Боҳоуддин Нақшбанд — Исми Саид Муҳаммад ибн Жамолиддин. Бухоронинг энг машҳур шайхларидан (1318—1389). Нақшбандийлик тариқатининг асосчиларидан. Металга нақш бериш касби билан шуғулланган. Шунинг учун «Нақшбанд» тахаллуси берилган. У ўз тариқотида ҳар бир сўфий ўз меҳнати билан яшашини ёқлайди. Бу таълимот Эрон, Арабистон, Ўрта Осиёда кенг тарқалган.\n1. Шайх Суфён Сурий — машҳур мутасаввуф шайхлардан, исми Абу Абдулло бинни Саид, 783 йилда вафот этган.\n1. Осаф — Сулаймон пайғамбар яшаган даврда ўтган шахс, пайғамбар яқинларидан ҳисобланган. У Сулаймон пайғамбар каби ваҳший ҳайвонлар ва қуш тилларини яхши билган бўлса ҳам билимини ҳеч кимга ўргатмаган ва билиш ҳақида ўзидан кейинги авлодга ҳеч нарса қолдирмаган.\n2. Қақнус— «Лисонут-тайр» асарида берилган қушлардан бирининг номи. Бу қушнинг тумшуғида кўп (суқба) тешиклари бўлиб, улар орқали ҳар хил ёқимли куй ва оҳангларни чиқарган. Қақнусни жуфти бўлмас экан, умри бўйи чўп, ўтин йиғиб умрининг сўнгида жуда чиройли ва узоқ куйлар экан, унинг жозибали сайрашидан олдин ўзига кейин йиғилган хашак ўтинга ўт кетиб, қуш ҳам, ўтин ҳам куйиб кул бўлар экан. Ўт кули уюми орасидан янги «Қақнусбача», яъни унинг боласи чиқиб, боласи ҳам ўз йўлида отаси қилган ишларни давом эттирар экан.\n1. Фисоғурс — Пифагор, қадимги юнон файласуфи, эрамиздан олдин 571—497 йилларда яшаган. Пифагор тарафдорлари эрамиздан олдин IV асргача илм-фанга, айниқса, математика, астрономия фанлари тараққиётига ўз ҳиссаларини қўшганлар. Ривоятларга кўра, Фисоғурс ўрмон яқинидан ўтиб кетаётган0да қақнус номли қушнинг куйлаётганини эшитган. Бу уни музика куйларини, музика асбобларини кашф этишга олиб келган.\n2. Самандар — Доимо ўт, олов ичида яшайдиган ҳайвон, катта-кичиклиги каламушча. Афсонага кўра, у гўё ўт ичида пайдо бўлиб, ўт ичида яшар ва ҳалок бўлар экан.\n1. Биcтом — Эронда, Хуросоннинг жануби-шарқида. Кирмон билан Кўҳистон орасидаги бир шаҳар. Атрофини тоғлар ўраган. Унинг олмоси кадимдан машҳур.\n1. Қайс Омир— Алишер Навоий «Лайли ва Мажнун» асарининг бош қаҳрамонларидан. Омир Мажнуннинг отаси бошқарган қабиланинг номи. Қайс Мажнуннинг асли исми.\n1. Маҳмудшоҳ— Маҳмуд ибн Сабуқтагин (туғилган йили номаълум —1030). 999 йили Маҳмудшоҳ бутун Хуросонни эгаллаб, ўзини султон деб эълон қилади. Ҳукмдорлик даврида, Ғазна шаҳрида жуда катта нодир китобларни тўплаган, ўзи паҳлавий ва араб тилларини яхши билган, шеър ҳам ёзган.\n2. Аёз — Султон Маҳмудшоҳнинг (1030) хос шахсий маҳрами ва қулидир. Исми Абу Нажим. 1057 йилда вафот этган.\n1. Саъдий — Муслиҳиддин Абу Муҳаммад ибн Мушрифиддин. Шайх Саъдий номи билан машҳур (1203, 1210—1292). Форс-тожик шоири, мутафаккир, файласуф ва олим. Унинг «Бўстон» (1257) ва «Гулистон» (1258) асарлари шарқ халқлари маънавий ахлоқий ҳаётининг ўзига хос қомусидир.\n2. Низомий — Низомий Ганжавий, асли исми Муҳаммад Илёс ибн Юсуф (1141—1209). Буюк Озарбайжон шоири. Шарқда биринчи «Хамса»навис сифатида машҳурдир. Унинг «Хамса»си «Маҳзанул-асрор» (1170), «Хисрав ва Ширин» (1181), «Лайли ва Мажнун» (1188), «Ҳафт пайкар» (1196), «Искандарнома» (1199—1200) достонларидан иборатдир.\n3. Хисрав — Амир Хисрав Деҳлавий (1253—1325). Ҳинд ва форс-тожик шоири, музикашуноси, форс, урду ва ҳинд тилларида асарлар ёзган. Хисрав Деҳлавийнинг лирикаси беш девондан иборат бўлиб, Низомийга жавобан «Хамса» ҳам яратган (1298—1301).\n4. Жомий — Абдураҳмон Жомий (1414—1492). Йирик олим, файласуф, шоир. Алишер Навоий ўзининг «Хамсатул-мутахаййирин» китобида Жомийнинг ўттиз саккизта асарини санаб ўтган. Унинг асарлари фалсафа, тасаввуф, тилшунослик, адабиётшунослик ва санъат соҳаларига оид бўлиб, назм ва насрнинг ҳар хил жанрларида ёзилган.\n5. Фоний — Алишер Навоий ўзининг форс-тожик тилида ёзган асарларида Фоний тахаллусини қўллайди. 1496 йилда «Девони Фоний» девонини тузган. «Лисонут тайр» (1498—99) асарига ҳам «Фоний» тахаллусини қўллаган.\n1. Султон Ҳусайн — Асли исми Ҳусайн Мирзо Мансур бинни Мирза Бойқаро (1438—1506). Хуросон ҳукмдори (1470—1506). Ўзбек шоири. Ғазал жанрида қалам тебратиб девон тузган, «Рисолаи Ҳусайн Бойқаро» (1485) номли насрий асари ҳам бор.\n1. Ясриб — Саудия Арабистонидаги Мадина шаҳрининг қадимги номи.


Тошкент – қайси мамлакатнинг пойтахти? — Ishonch Gazetasi\nСаволга тушунмадингизми? Ҳайрон бўлманг!\nАгар Тошкент кўчаларини дилда миллий ғурур билан айлансангиз, сиз ҳам шундай савол берган бўлардингиз…\nРост-да, азим шаҳар кўчаларидаги бинолар пештоқига битилган ажнабий сўзларни кўравериб, гўёки ўзингизни Европа давлатларидан бирига тушиб қолгандек ҳис қила бошлаётган бўлсангиз ҳам, ажаб эмас.\nМана пойтахт кўчаларидаги хизмат кўрсатиш шохобчалари, бинолар-у емакхоналар пештоқидаги ёзувларни англар-англамас, ўқишга ҳаракат қиламиз: «Kami», «Salvatini», «Skechers», «Sabono»… (Буёғига яна минглаб сатр шу каби номларни келтириш мумкин).\nБири-биридан ажойиб-у ғаройиб номлар. Оддий йўловчи у ёқда турсин, ҳатто унча-мунча мутахассис ҳам тушунмайдиган бу сўзлар орасидан ўзбек тилида битилган номни топиш душвор.\nШу топда ё биз саводсиз ва замондан ортда қолганмиз ёки кўчаларни ажнабий ёзувларга тўлдириб ташлаган юртдошларимиз ўта замонавий бўлиб кетган, дея хаёлга борамиз.\nЗамонавийлик десак, бирорта ривожланган давлат халқи ўз тилига бундай нописанд бўлганини эшитмаганмиз…\nАсабни тийиб бўлса-да, айтиш керакки, бу кўр-кўрона эргашиш! Қайсидир маънода манқуртликнинг бир белгиси!\nҚани, айтинг, биз кимга эргашяпмиз? Шу номларни танлаган тадбиркорларимизнинг ўзлари ҳам баъзан бу сўзларнинг асл маъносини билишмайди. Бирорта ўзга миллат вакили ишламайдиган ва аксарият хўрандаси, мижози ўз халқимиз вакиллари бўлган хизмат кўрсатиш шохобчаларини турли тушунарсиз номлар билан аташдан мақсад не?\nҲар ҳолда, бу мамлакатда давлат тили – ўзбек тили!\nПойтахт ҳокимлиги кейинги йилларда матбуотнинг бу мавзудаги ўнлаб чиқишларига ҳатто жавоб беришни ҳам ўзига эп кўраётгани йўқ. Бу қонунларга очиқдан-очиқ беписандликдан бошқа нарса эмас!\nЯқин йилларгача шаҳар ҳокимлигида ташқи реклама матнларининг ғоявий ҳамда имловий тўғрилигини кўриб чиқадиган комиссия ишлар эди. Айтишларича, шаҳар раҳбарияти бундай комиссиянинг зарурати йўқ, деб топибди.\nМана, оқибат – шаҳар кўчаларидаги реклама баннерларига қаранг, шоввозлар нималарни тарғиб қилишмаяпти… Биз оммавий маданиятга қарши курашмаяпмиз, балки унинг очиқдан-очиқ тарғиб қилинишига йўл очиб беряпмиз.\nҚачонгача бундай шармандаликка кўз юмиш мумкин? Ишқилиб, мутасаддилар Тошкент Ўзбекистоннинг пойтахти эканини унутиб қўйишмаган бўлишсин…\n2019 йил 21 октябрда Президентимизнинг «Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида»ги фармони қабул қилинди. Тилимизга Давлат тили мақоми берилганининг 30 йиллигини кенг нишонлаганимиз, ушбу ҳужжатга биноан, Вазирлар Маҳкамаси ҳузурида Давлат тилини ривожлантириш департаменти ташкил этилгани, Атамашунослик комиссияси иш бошлагани барчамизни юз чандон қувонтирган эди. Бироқ, ҳали бирон нуқтада, бирон босқичда амалий иш бошланган эмас. Бу борада ишлар қачон, қаерда, нимадан бошланади, биз амалий ҳаракатларни яна қанча кутишимиз лозим? Бу саволлар ҳали жавоб кутмоқда.\nОна тилимизни ривожлантириш ва асраб-авайлаш йўлида қанча кўп гапирмайлик, пойтахт кўчаларидаги миллатимизга, феъл-у атворимизга ёт бўлган бундай «безаклар», худди ёмғирдан сўнг чиққан қўзиқориндек кўпайиб бораётган ажнабий ёзувларга барҳам берилмас экан, бари бефойда!\nЙиртиқ пул яроқсизми?


Xiaomi смартфонлари, телевизорлари ва бошқа гаджетларига 10 ноябргача чегирма ва совғалар бор - Terabayt.Uz\nXiaomi смартфонлари, телевизорлари ва бошқа гаджетларига 10 ноябргача чегирма ва совғалар бор\nХитойда ҳар йили 11 ноябрь (11.11) санаси «Бўйдоқлар куни» – чегирмалар палласи бўлади ва мисли кўрилмаган ҳажмларда савдолар амалга оширилади. Xiaomi компанияси эса арзонлатиб сотишни Россияда ундан салкам ўн кун олдин бошлаб юборди.\nЎҚИНГ: Чегирмалар васвасаси: «Бўйдоқлар куни» AliExpress бир соатдаёқ рекорд қўйди!\nXiaomi ўзининг Россиядаги онлайн дўконида «11.11 Мега-распродажа» номли акцияни эълон қилди. Бу акция 10 ноябрь куни якунигача – Москва вақти билан соат тунги 23:59 гача давом этади.\nАкция доирасида Xiaomi, Redmi ва Poco брендлари остидаги турли маҳсулотлар – смартфон, телевизор, робот-чангютгич ва электросамокатлар учун 5 минг рублгача борувчи чегирмалар тақдим этилмоқда. Масалан, экрани диагоналига 32 ва 43 дюймлик бўлган Mi TV 4A ҳамда Mi TV 4S туркумидаги телевизорларга, шунингдек, намли тозалаш функциясига эга бўлган Mi Robot Vacuum-Mop P робот-чангютгичига шундай йирик чегирмалар бор.\nБир қатор смартфонлар чегирмалар билан сотилмоқда, айримларининг харидида эса рамзий 1 рубль эвазига турли совғалар, масалан – 20 000 мА/соатлик повербанк қўшиб берилади.\nНафақат булар, балки Xiaomi экотизимига кирувчи бошқа маҳсулотлар – ақлли тарози, скутер, роутер ва ҳоказолар учун ҳам чегирмалар белгиланган.\nДемак, айни дамда Россияда бўлиб турган мухлисларимиз расмий сайтдаги тегишли саҳифага мана бу ҳавола орқали ўтиб, чегирмалардан фойдалансалар бўлади. Агар яқинларингиздан кимдир айни дамда шу мамлакатда бўлса – бу янгиликни уларга етказиб қўйишингиз мумкин.\n#Redmi #Xiaomi #акция #Android смартфон #нархлар #смартфонлар #телевизор #чангютгич #аксессуарлар #POCOPHONE #Xiaomi Pocophone #Xiaomi Poco


Янги xarid.uz электрон тизимининг афзалликлари нимада? - Халқ сўзи\nЯнги xarid.uz электрон тизимининг афзалликлари нимада?\n15:31 14 Май 2018 Иқтисодиёт\nПойтахтимизда “Электрон давлат харидларининг очиқлиги ва самарадорлигини таъминлашнинг янги механизми” мавзуида матбуот анжумани ташкил этилди.\n“Ўзбекистон Республика товар-хомашё биржаси” акциядорлик жамияти томонидан Ўзбекистон Республикаси Президенти ҳузуридаги Лойиҳа бошқаруви миллий агентлиги ҳамкорлигида ташкил этилган ушбу анжуманда махсус ахборот порталида амалга ошириладиган электрон давлат харидлари тартиби ва механизми билан таништирилди.\nТадбирда биржанинг янги портали, яъни xarid.uz порталининг тақдимоти ўтказилди. Мазкур ахборот портали орқали давлат харидларининг шаффофлиги ва очиқлиги таъминланади. Хусусан, порталда кутилаётган барча турдаги харидлар ҳақида батафсил маълумотлар чоп этилади, ҳамда давлат харидлари электрон дўкон ва бошланғич нархни пасайтиришга қаратилган электрон аукцион шаклларида ўтказилади. Айни вақтда янги электрон тизимда 3 мингга яқин иштирокчилар аккредитациядан ўтган ва электрон дўконда эса 1,6 мингдан зиёд товарлар қўйилган.\n— Электрон дўкон порталда талабгорларнинг буюртмачи номига юборилган таклифлари асосида шаклланади ҳамда ўз ичига махсус талаблар қўйилмаган товар (иш, хизмат)ларнинг барча турини қамраб олади, — дейди “Ўзбекистон Республика товар-хомашё биржаси” акциядорлик жамияти бўлим бошлиғи Жасур Юнусов. — Бюджет буюртмачилар учун товар харид қилиш чегараси энг кам ойлик иш ҳақининг 25 баробаридаги қийматга тенг, йилига эса энг кам ойлик иш ҳақининг 2500 баробарига тенг қийматидан ошиб кетмаслиги керак. Корпоратив буюртмачилар учун давлат хариди қиймати энг кам ойлик иш ҳақининг 250 баробаридан ошмаслиги лозим. Бюджет ва корпоратив буюртмачилар учун иш ёки хизматни харид қилиш қиймати энг кам ойлик иш ҳақининг 25 баробаридан ошмаслиги талаб этилади.\nМазкур электрон тизимнинг яна бир афзаллиги шундаки, унда нархлар сўрови қўлланилади. Яъни ушбу механизм қидирилаётган товарни нисбатан паст нархда аниқлаб беради. Мазкур жараён атиги 48 соат вақт олиши эвазига буюртмачилар харидни имкон қадар қисқа муддатда амалга оширишлари мумкин. Ўз навбатида, савдолар ғолиби электрон тизимга келиб тушган нарх таклифларини таққослаш асосида автоматик равишда аниқланади. Буюртмачи ва етказиб берувчи ўртасидаги шартнома мижознинг шахсий кабинетида тузилади.\n— Янги механизмни ишлаб чиқиш чоғида асосий эътибор электрон давлат харидлари иштирокчилари, жумладан, тадбиркорлик субъектлари учун бир қатор қулайликлар яратишга қаратилди, — дейди “Ўзбекистон Республика товар-хомашё биржаси” акциядорлик жамияти Ҳисоб-китоб клиринг палатаси бошлиғи ўринбосари Жалолиддин Қўшназаров. — Биринчидан, буюртмачилар ва етказиб берувчилар фақатгина солиқ органларининг электрон рақамли имзоси (ЭРИ) ёрдамида электрон харидларда иштирок этадилар. Бу эса қоғозбозлик, бюрократизм ва коррупциянинг олдини олиш ва бартараф этишга хизмат қилади. Иккинчидан, товарни харид қилиш ҳақидаги эълонни чоп этишдан бошлаб, буюртмачи ва етказиб берувчи ўртасидаги шартномани тузилгунга қадар бўлган барча босқичларни электрон шаклда олиб борилиши харидларни амалга ошириш жараёни ва уларнинг натижаларига таъсир этиши мумкин бўлган инсон омилини чеклайди.\nЯна бир янгилик. “Xarid” электрон тизимига илк бор биржанинг Ҳисоб-китоб клиринг палатаси орқали битимлар ижросини кафолатлаш амалиёти киритилди. Буюртмачи ёки етказиб берувчилардан бири шартнома шартларини бажармаган тақдирда, аванс тўлови жабрланувчи фойдасига ўтказилади. Бундан ташқари, шартнома шартларини бузган етказиб берувчи инсофсиз етказиб берувчилар реестрига киритилади ва 3 йил давомида электрон харидларда иштирок этиш имкониятидан маҳрум бўлади.\n“Халқ сўзи” мухбири.


Зика вируси Россияга ҳам етиб келди » Ўзбекистон янгиликлари – Zamin.uz\n14-06-2016 | 22:41\nZAMIN.UZ / Дунё / 14 Июн 2016 года623\nРоссияда Зика вирусидан касалланиш билан боғлиқ бешта ҳолат аниқланди. Бу ҳақда Роспотребнадзор раҳбари Анна Попова журналистларга маълум қилди, дея Qalampir.uz ёзмоқда. Попованинг айтишича, Зика вируси билан зарарланганларнинг барчаси Доминика республикасида дам олиб келганлардир. “Бугунги кунда улар даволаниб чиқдилар, соғлом ва ўзларини яхши ҳис қилмоқдалар. “Мазкур вирус билан зарарланиш хавфи ҳар доим бор мавжуд. Шунинг учун, хориждан келган, ўзини ёмон ҳис қилаётган барча фуқаролар обдон текширилади”, деб қўшимча қилади Попова. Жаҳон соғлиқни сақлаш ташкилоти жорий йилнинг 1 февралидан Зика вирусининг Жанубий ва Шимолий Америка давлатларида тарқалганини тасдиқлаган эди. Мазкур вируснинг тарқатувчиси “Aedes aegypti” чивини ҳисобланади. Айни дамда вирус Осиё, Африка ва Тинч океани минтақасида ҳам аниқланган. Зика вируси билан оғриган ҳомиладор аёллардан соғлом фарзанд туғилмаслиги тасдиқланган. Вирус ҳомиланинг ақлий жиҳатдан носоғлом туғилишига сабаб бўлиши мумкин.\n18:08 / 25-05-2015


Ўзбекистон давлатчилиги тарихи, тарихшунослиги бўйича олиб борилаётган илмий тадқиқот ишлари туфайли Ватан тарихини холисона таҳлил қилиш алоҳида аҳамиятга эга бўлмоқда\nDoc Apr 19 2022, AMALIYOT\nТермиз давлат университети Магистратура бўлими Археология мутахассислиги магистранти Каршийэв Иззатулла Ўктамовичнинг 5А120401-Археология мутахассислиги бўйича магистр даражасини олиш учун “Бақтрия-Тохаристонда диний толерантликнинг моддий манбаларда намоён бўлиши” мавзусидаги магистрлик диссертациясига\nЎзбекистон давлатчилиги тарихи, тарихшунослиги бўйича олиб борилаётган илмий тадқиқот ишлари туфайли Ватан тарихини холисона таҳлил қилиш алоҳида аҳамиятга эга бўлмоқда. Бугунги кунга келиб, замонавий технологиялар асосида археология соҳасини ривожлантириш ва шу йўл орқали юртимиздаги турли даврларга оид ёдгорликларни қайта ўрганиш ва янгиларини излаб топиш тарих фани олдидаги муҳим вазифалардан бири ҳисобланади. Магистрант томонидан тақдим қилинган мавзу ўзининг долзарблиги, илмий амалий аҳамияти, тарихшунослик фанидаги янгилиги, манбалари, тарихий адабиётлардан фойдаланишдаги мазмун ҳамда моҳияти билан таҳлил қилинган. Магистрлик диссертациясида асосий урғу Кушон подшолиги даврида диний маданиятнинг намоён бўлиши ва маҳаллий ахоли ўртасида танга пул муносабатларининг ривожланиши билан боғлиқ масалаларни ёзма манбалар ва археологик тадқиқот натижалари орқали таҳлил этишга қаратилган.\nМагистрант Қаршийев Иззатулла Ўктамовичнинг магистрлик диссертацияси кириш, уч боб, 9 параграф, хулоса, фойдаланилган адабиётлар рўйхати ва иловалардан иборатдир.\nМагистрлик диссертациясининг кириш қисмида мавзунинг долзарблиги, ўрганилиш даражаси, даврий хронологик чегараси ҳақида ўз фикрларини баён этган.\nМагистрлик диссертациясининг биринчи боби “Марказий Осиё маданиятининг ривожланиши” Марказий Осиё аҳолисининг ўзига хос жиҳатларига сабаб бўлган омиллар ҳақида маьлумотлар берилади ва адабиётлар асосида таҳлил қилинади.\nДиссертациянинг иккинчи боби “Илк ўрта асрларда Бақтрия ва Тохаристонда маданий ва ижтимоий-сиёсий ҳаёт” деб номланиб, ушбу бобда археологик даврлаштириш асосида антик давр ва илк ўрта асрлар даврида аҳолининг диний қарашлари моддий манбалар асосида ўрганилади. Шу орқали диний билимларнинг Ўзбекистон тарихида тутган аҳамияти чуқур таҳлил қилинади.\nМагистрлик диссертациясининг учинчи боби "Илк утра асрларда мавжуд булган давлатларнинг маданий-диний тузилмасидаги узига хос хусусиятлари" деб номланган ва мазкур бобда магистрант Кушан империяси давридаги диний билимлар хакида малумотлар келтирилади.\nЎзбекистон тарихида ўз ўрнига эга бўлган йўналиши ҳисобланади.Диншунослик бугунги даврда энг ривожланаётган соҳа. Бақтрия –Тохаристонда диний билимлар олимлар тамонидан алоҳида ўрганилмаган. Аммо қазишмалар давомида дуч келинган манбалар археологлар томонидан илмий манбаларда ёритилган. Кенг жамоага таништирилган. Шунингдек, Магистрант мавзуни ёритиш даврида маълум маънода жуъзий хато ҳамда камчиликларга йўл қўйган. Жумлалар ғалислиги, ёзиш ва баён этишдаги хатолар, фикрларни ўзаро сўз боғланишдаги камчиликлар таҳлил қилинмаган, тилшунос томонидан тузатилмаган. Баъзи жумлаларга иқтибослик қўйишда техник хатоликларга йўл қўйилган. Юқоридаги камчиликларни бартараф этиш мақсадга мувофиқдир. Каршийэв Иззатулла Ўктамович томонидан тақдим қилинган магистрлик диссертацияси ўз мазмуни, назарий ҳамда амалий натижалари билан “Магистратура тўғрисидаги низом” талабларида белгиланган тартиб асосида илмий таҳлил қилинганлиги ва холисона ёритиб берилганлигини ҳисобга олиб, магистрлик диссертациясини ҳимояга тақдим қилиш мақсадга муофиқ деб ҳисоблайман.\nТермиз археология музей катта илмий ходим:


Халқ таълими вазирлиги ҳузуридаги Инновация, технология ва стратегия маркази халқаро "Coursera" онлайн малака ошириш курсларида фаол иштирок этиб келаётган инглиз тили фани ўқитувчилари орасида танлов эълон қилди.\nТанловда энг юқори кўрсаткични кўрсатган 25 нафар умумтаълим мактаб инглиз тили ўқитувчисига замонавий ноутбук соврин сифатида тақдим этилади.\nТанловда иштирок этиш учун қуйидаги босқичларни амалга ошириш лозим:\nАгар "Coursera"дан рўйхатдан ўтмаган бўлсангиз ушбу шаклни тўлдиринг: қуйидаги ҳаволага киринг ва кейинги кўрсатмаларни бажариб, ушбу бепул тизимга уланинг. Ҳавола: https://bit.ly/37wDabK\nCoursera платформасида ушбу танлов баҳолаш мезонларига мос курслар, профессионал сертификатлар ёки ихтисослашган курслар жамланмасини муваффақиятли тугатиб сертификатларни олинг;\n"Coursera"да муваффақиятли тугатган курсларингиз ҳақида таассуротларингиз акс этган видеороликни тасвирга олинг;\nЮқоридаги босқичлар бажарилгач, танловда қатнашиш учун ушбу формани тўлдиринг: http://bit.ly/3iSqSyE\nТанлов 2020 йил 29 сентябрга қадар давом этади. 30 сентябрь куни эса ғолиблар аниқланади.\nТанловнинг баҳолаш мезонлари қуйидагича бўлиб, иштирокчиларнинг якуний натижалари 100 баллик тизим бўйича баҳоланади:\n1."Coursera" платформасида фаоллик кўрсаткичлари бўйича (жами 60 балл):\n• "Coursera" платформасида фақат ўз касбий фаолиятидан келиб чиққан ҳолда инглиз тили филологияси ва/ёки таълими йўналишида муваффақиятли тугатилган курслар ва қўлга киритган сертификатлар сони (0-20 баллгача);\n• Курслардан ташқари бир неча курсларни ўзида жамлаган профессионал сертификатлар (“Professional certificates”), ихтисослашган курслар жамланмаси (“Specializations”) ва йўналтирилган лойиҳаларни (“Guided Projects”) муваффақиятли тугатган ва юқори ўзлаштирган номзодлар маъқулланадилар (0-20 баллгача);\n• Интермедиате, адванcед ёки миксед тоифасига кирувчи нисбатан мураккаб бўлган ва муваффақиятли тугатилган курслар сони (қийинлик даражаси бегиннер бўлган курслар ҳисобга олинмайди) (0-20 баллгача).\n"Coursera"да муваффақиятли тугатган курс(лар) ҳақида таассуротларни ўзида акс эттирган 2-3 дақиқалик видеоролик тайёрлаш (жами 40 балл):\n• "Coursera"да қандай билим-кўникмаларга эга бўлганлигини ва олган билимларини ўз касбий фаолиятида ҳозирда қандай амалда қўллаётганини ёки келажакда қандай самарали қўллашни режалаштирганлигини тушунтириб бериш (0-10 балл);\nМотивацион руҳ (0-10 балл);\n• Профессионаллик даражаси (0-10);\n• Видеоролик сифати (0-10 балл);\nЮқорида келтирилган шартлар тўлиқ бажарилиши керак.\nЎзбекистонда ажойиб видеороликлар танлови бошланмоқда. Ўз видеонгизни суратга олинг ва зўр мукофотни қўлга киритинг!


Ўтган ҳафтада Ўзбекистон ҳудудида 238та ёнғин содир бўлди\n11:49 / 09.09.2015\nЎтган ҳафта мобайнида Ўзбекистон ҳудудида 238 та ёнғин қайд этилган. Бу ҳақда Ўзбекистон ИИВ матбуот хизмати хабар берган.\nТурли сабабларга кўра содир бўлган ёнғинларда 3 нафар фуқаро тан жароҳатлари олишган ва 2 нафар фуқаро ҳалок бўлган. Ушбу ёнғинларда 907 млн. сўмдан ортиқ қурилиш материаллари ва 834 млн. сўмга яқин моддий бойликлар сақлаб қолинган.\nБухоро вилояти Ғиждивон туманида яшовчи фуқаро М.Муродовнинг уйида ёш болаларнинг шўхлиги оқибатида ёнин содир бўлиб, уйнинг 50 кв. метр майдонда томи, шифт қисми ва уй жиҳозлари ёниб зарарланган.\nТошкент вилояти Бекобод туманида яшовчи фуқаро Т.Элмуродовнинг уйида ёш болаларнинг шўхлиги оқибатида ёнғин содир бўлиб, уйнинг 80 кв. метр майдонда томи ва шифт қисми ёниб зарарланган.\nФарғона вилояти Бувайда туманида яшовчи фуқаро А.Икромовнинг уйида электр симларнинг қисқа туташуви натижасида ёнғин содир бўлиб, уйнинг 80 кв. метр майдонда томи, шифт қисми ва уй жиҳозлари ёниб зарарланган.


Ўзбекистонда икки ой давомида иссиқхона бодринги қарийб икки баробар арзонлашди • EastFruit\nБош саҳифа › Янгиликлар › Ўзбекистонда икки ой давомида иссиқхона бодринги қарийб икки баробар арзонлашди\nЎзбекистонда икки ой давомида иссиқхона бодринги қарийб икки баробар арзонлашди\nМуаллиф: EastFruit 25 Апр 22 24 Апр 22 0110\nЎзбекистонда сўнгги икки ой ичида силлиқ узун иссиқхона бодрингининг улгуржи нархлари 1,9 баробар арзонлашди. Бундан ташқари, 2022 йилнинг март ойи бошидан буён ушбу маҳсулотнинг улгуржи нархлари динамикаси ўтган йилги динамикани деярли такрорламоқда. Агар нархлар худди шу даврнинг ўтган йилги динамикасига риоя қилишда давом этса, силлиқ узун бодрингнинг улгуржи нархлари жорий даражадан икки баробар пасайиши мумкин, дея қайд этмоқда EastFruit таҳлилчилари.\nEastFruit мониторинги маълумотларига кўра, 2022 йилнинг ўтган даврида силлиқ узун иссиқхона бодрингининг ўртача улгуржи нархлари максимал қиймати 18 февралда 19 000 сўм/кг даражасида қайд этилган. 2022 йилнинг 22 апрель ҳолатига кўра, ушбу маҳсулот нархи 1 кг учун 10 000 сўмга, яъни, 47 фоизга (ёки 1,9 баробар) пасайган.\nШунингдек ўқинг: Ўзбекистонда қулупнай нархи тушиб кетди\nБундан ташқари, 2022 йилнинг март ойи бошидан буён ушбу маҳсулотнинг ўртача улгуржи нархлари динамикаси, ўтган 2021 йилнинг март-апрель ойларида кузатилган динамикани такрорламоқда. 2022 йилнинг 22 апрель ҳолатига кўра, ўртача улгуржи нарх 2021 йилнинг худди шу санасида қайд этилган даражададир. Бу иссиқхона бодринги нархларининг мавсумий пасайиши билан боғлиқ бўлиб, март ойининг иккинчи ўн кунлигидан бошлаб пасайиш тенденцияси ва март ойининг охири ёки апрель ойи бошидан нархлар пасайиши суръати тезлашиши билан тавсифланади.\nКеласи ойда об-ҳаво аномалиялари кузатилмаса ва 2021 йилнинг апрель ва май ойларидаги нархлар динамикаси такрорланишида давом этса, бир неча ҳафта ичида ушбу маҳсулот нархи шундай тезликда пасайишини кутиш мумкинки, 2022 йилнинг май ойи ўрталарига бориб, ўртача улгуржи нархлар 1 кг учун 5000 сўмгача арзонлашиши мумкин. Бошқача айтганда, бу ҳозирги даражадан 2 баробар нарх пасайиши демакдир.\nиссиқхонада етиштирилган бодрингнархларЎзбекистон


Шартномада истеъмолчи ҳуқуқи кафолатланиши лозим\n30 Мар 2020 931\nБугун аҳоли орасида барча турдаги товарлар, ҳатто мобил телефонларни банк ёки хусусий ташкилотлар орқали кредитга олиш оммалашди. Айниқса, юртдошларимизда енгил ва юк автомашиналари харид қилишга талаб ортиб бораётган бугунги даврда автокредитларнинг жорий этилиши айни муддао бўлмоқда.\nАммо автомобилни кредитга олиш истагида банкларга бораётган айрим фуқаролар орасида кредит шартлари ёки тўлов нархлари тўғри келмаётгани боис, машинани охирида сотиб олиш шарти билан ижарага берувчи жамият ёки ташкилотларга мурожаат қилаётганлар ҳам кўпчиликни ташкил этмоқда. Кўп ҳолларда уларда қўйиладиган шартларнинг бирмунча енгиллиги кишиларни ўзига оҳанрабодек тортади.\n– Банкларда кейинчалик муаммолар юзага келмаслиги учун автокредит беришда истеъмолчидан даромадлари ва кредит тарихи тўғрисидаги маълумотлар, қатъий белгиланган бошланғич тўлов суммаси талаб қилинса, ижарага берувчи жамият ёки ташкилотларни бу нарсалар қизиқтирмаслиги, ижара шартномаси бўйича автомашинани харид қилиш учун зарур бўлган ҳужжатлар минимал пакети, одатда ҳайдовчилик гувоҳномаси ва фуқаролик паспортининг ўзи етарли бўлиши инсонларга маъқулроқ, – дейди Истеъмолчилар ҳуқуқларини ҳимоя қилиш агентлиги бошқарма бошлиғи Лочинбек Исабеков. – Яна бир жиҳати, банк кредитлари 3 йилдан 5 йилгача берилса, хусусий ташкилотларнинг ижара шартномаларида бу муддат истеъмолчининг хоҳишига қараб 3 йилдан 7 йилгача белгиланиши мумкин. Бундан ташқари, мазкур турдаги ижарада бошланғич тўловнинг мослашувчанлиги ҳам инсонларни ўзига жалб қилади ва автомобилни ижарага берувчи хўжалик субъектлари истеъмолчи кўзида қутқарувчига ўхшаб кўринади.\nИстеъмолчилар ҳуқуқлари бузилмоқда\nИжара шартлари енгиллигига маҳлиё бўлиб, автомобилни ижарага берувчи фирмалар билан ўз хоҳишига кўра шартнома тузаётганлар орасида кейинчалик алданиб қолаётган инсонлар ҳам йўқ эмас. Хусусан, Президентимизнинг 2019 йил 11 сентябрдаги “Истеъмолчилар ҳуқуқларини ҳимоя қилишнинг ҳуқуқий ва институционал тизимини тубдан такомиллаштириш чора-тадбирлари тўғрисида”ги фармони билан Монополияга қарши курашиш қўмитаси ҳузурида ташкил этилган Истеъмолчилар ҳуқуқларини ҳимоя қилиш агентлигига машинани ижарага берувчи хўжалик субъектлари билан тузилган шартномалар талаби бажарилмагани ва истеъмолчилар ҳуқуқлари бузилгани бўйича фуқаролардан 20 дан ортиқ шикоят хати, норозилик мурожаати келиб тушган.\n– Бизга келган мурожаатларни ўрганиб, таҳлил қилиш жараёнида автомобилни ижарага берувчи ва ижарага олувчи ўртасида тузилган икки томонлама шартномаларнинг аксариятида истеъмолчиларнинг ҳуқуқлари қўпол тарзда бузилаётганига гувоҳ бўлдик, – дейди Лочинбек Исабеков. – Жумладан, шартномага кўра, ваъда қилинган машина ўз вақтида етказиб берилмагани ёки унинг ўрнига бошқа автомобиль берилгани, бундан норози бўлган фуқарога пули қайтарилмагани, қайтарилган тақдирда ҳам ҳеч қандай асоссиз муайян қисми ушлаб қолингани ҳолатлари кузатилган. Ҳатто ижара пулини бир неча бор кечиктириб тўлагани учун ижарага берувчи хўжалик субъекти томонидан истеъмолчи устидан судга ариза берилиб, машина суд орқали қайтариб олиниши бўйича огоҳлантириш хати юборилган ҳолатлар ҳам қайд этилган. Мақсад истеъмолчидан машинани тортиб олиб, шу кунгача тўланган пулини ҳам қайтариб бермаслик бўлган. Бу турдаги аксарият шартномаларда фақат бир томон – ижара берувчи хўжалик субъекти манфаатлари юқори туради. Хусусан, шартнома шартларида фуқародан пул маблағлари нима мақсадда тўлов сифатида қабул қилинаётгани, хўжалик юритувчи субъектнинг хизмат хақлари, автомобилни топшириш муддати аниқ ва тўғри кўрсатилмаган. Хўжалик юритувчи субъектнинг молиявий хўжалик фаолияти барқарорлик даражаси пасайганда ёки банкротлик ҳолатлари вужудга келганида истеъмолчилар томонидан кўриладиган зарарларнинг қопланиши ҳам шартноманинг бирор бандида кафолатланмаган. Ҳатто айрим истеъмолчилар белгиланган тўловни амалга оширганидан сўнг қўлига шартнома ҳужжати берилмаган. Шунингдек, шартнома шартларида тўлов тўлиқ амалга оширилгач, автомашинани етказиб бериш муддати аниқ кўрсатилмаган. Истеъмолчи тўловларни кетма-кет икки ва ундан ортиқ марта ўз вақтида амалга оширмаса, хўжалик юритувчи субъект зарарни ундирган ҳолда автомашинани қайтариб олиши ҳамда тўланган тўловларни қайтариб бермаслик ҳуқуқига эга, деб кўрсатилгани фуқаролар ҳуқуқларининг тўғридан тўғри бузилаётганидан далолат.\nҲуқуқий асоси қандай?\nХўш, автомобилни ижарага олиш ҳолатлари бузилганда фуқароларнинг ҳуқуқлари қай тарзда ҳимоя қилинади?\n– Мазкур фаолиятни тартибга солиш бўйича қонунчиликда бўшлиқнинг мавжудлиги, яъни лизинг фаолияти ёки истеъмол кредити предметига мос бўлмаган ҳолда кафолатланмаган (таъминланмаган) молиявий хизматлар кўрсатилиши шу каби муаммоларнинг юзага келиши ва фуқароларнинг алданиб қолишига сабаб бўляпти – дейди Лочинбек Исабеков. – Автомобилни ижарага бериш лицензия талаб этилмайдиган фаолият тури бўлгани боис, уни ташкил этувчи шахслар давлат рўйхатидан ўтиб, иш олиб бораверади. Яъни уларнинг фаолияти бирор қонун асосида тартибга солинмаган. Аммо бу уларга истеъмолчилар ҳуқуқларини бузишга рухсат бермайди. Фуқаролар мазкур масалада агентликка мурожаат қилганидан сўнг биз аризанинг моҳиятидан келиб чиқиб, автомобиль ижарага берувчига сўров хати юборамиз. Улар хат асосида тушунтириш бергач, жараёнда ҳақиқатдан истеъмолчилар ҳуқуқлари бузилган бўлса, уларни ўрнатилган тартибда тиклаш бўйича хўжалик юритувчи субъектга зарур кўрсатмалар берилади. Бу кўрсатмалар ўз вақтида бажарилмаса, маъмурий жавобгарлик тўғрисидаги кодекснинг тегишли бандларига биноан, улар жарима қўллаш бўйича огоҳлантирилади. Шунда ҳам масала ҳал этилмаса, судга фуқаронинг ҳуқуқларини ҳимоя қилиш бўйича даъво аризалари киритишимиз мумкин. Фирибгарлик, жиноят аломатлари бор деб ҳисобланган ҳолатларда ижарага берувчилар устидан тўпланган материаллар ҳуқуқни муҳофаза қилувчи органларга топширилади. Айтиш керакки, бугунга қадар агентликда 10 га яқин истеъмолчининг мурожаатлари ижобий ҳал этилди.\n— 2019 йил 4 июнда “UMID AVTO LIZING” МЧЖ билан “Аванс тўлови тўғрисида” шартнома имзоладим, — деди Термиз туманида истиқомат қилувчи Тўрамурод Холбоев. — Ташкилот билан 120 иш куни мобайнида “COBALT LT” русумли автотранспорт воситасини 60 ой муддатга йиллик 20 фоиз устама тўлаш шарти билан етказиб беришга келишдик. Шартнома талаби асосида 2019 йил 4 июнда жамиятнинг ҳисоб рақамига 38 469 354,01 сўм миқдорда пул туширдим. Аммо муддати анча ўтиб кетишига қарамай, улардан ҳеч қандай ёзма мурожаат ҳам, автотранспорт воситасини, ҳатто тўланган пулни ҳам ололмадим. Шу боис, мазкур масалада 2020 йил 24 январда Монополияга қарши курашиш қўмитасига, 2020 йил 5 февралда Истеъмолчилар ҳуқуқларини ҳимоя қилиш агентлигига ариза билан мурожаат қилдим. Агентлик “UMID AVTO LIZING” МЧЖ билан тузилган шартномани ўргангач, ҳуқуқларимни ҳимоя қилди ва тўланган маблағни тўлиқ қайтариб олишимга амалий ёрдам берди.\n— Аммо автомобиль ижарага берувчи барча пулларни тўплаб, чет давлатга қочиб кетиш ҳолатларида фуқаронинг ҳуқуқини таъминлаш ҳеч қандай қонун асосида кафолатланмаган, — давом этди Лочинбек Исабеков. — Шу боис, бугунги кунда агентлик томонидан кейинчалик сотиб олиш шарти билан ижарага бериш фаолияти ўрганиб чиқилмоқда ва истеъмолчилар ҳуқуқларини ҳимоя қилиш борасида тегишли ташкилотларга таклифлар тайёрланмоқда. Жумладан, Вазирлар Маҳкамасига бу масалада истеъмолчилар ҳуқуқларини ҳимоя қилишда қонунчиликка тегишли ўзгартиришлар киритиш, хусусан, пул маблағларини Товар-хомашё биржаси клиринг палатаси орқали ўтказиш, шунингдек, Адлия вазирлигига ижарага берувчи ва истеъмолчи ўртасида тузиладиган шартноманинг намунавий шаклини ишлаб чиқиш бўйича таклифлар берилди. Мазкур чора-тадбирларнинг амалиётга татбиқ этилиши ижарага берувчилар билан ижарага олувчиларнинг ҳуқуқ ва мажбуриятларини тенглаштириш билан бирга, истеъмолчилар ҳуқуқларининг қонуний кафолатланишига хизмат қилади. Аммо бу жараёнда фуқароларнинг ҳам қабул қилинаётган қонун ва меъёрий ҳужжатларни ўқиб-ўрганиши, уни ҳурмат қилиши ва амалда ундан фойдалана билиши, хусусан, автомобиль ижараси бўйича тузиладиган шартномалар жараёнида ҳужжатларни имзолашдан олдин уларни ўрганиб чиқиш, келтирилган шартлар унга мос эканига ишонч ҳосил қилиш, зарур бўлса, ҳуқуқшунослар билан маслаҳатлашиш каби оддий ҳолатларга эътиборли бўлиши мақсадга мувофиқ. Ҳар бир фуқаро ўз ҳуқуқларини англаб етсаларгина, ўзаро тузиладиган шартномалар ҳар икки томон манфаатларига хизмат қилади.


Белорусия хоккей бўйича жаҳон чемпионатига мезбонлик қила олмайди\n19 Yanvar 10:58 / Published in Жаҳон\nIIHF назорати остидаги хавфсизлик муаммолари туфайли IIHF Кенгаши бугун хоккей бўйича Жаҳон чемпионатини Минскдан кўчириш тўғрисидаги қарор муқаррарлигини тасдиқлади.\nХалқаро хоккей федерацияси (IIHF) Кенгаши 2021 йилги хоккей бўйича Жаҳон чемпионати (ЖЧ) ўйинларини Белорусияда ўтказмасликка қарор қилди, деб хабар беради РИА Новости.\n«IIHF назорати остидаги хавфсизлик муаммолари сабабли, IIHF Кенгаши бугун муздан хоккей бўйича Жаҳон чемпионатини Минскдан кечиктириш тўғрисида қарор қабул қилиниши муқаррарлигини тасдиқлади. Ушбу қарор Кенгаш томонидан жараёнларни баҳолаш процедураси тугагандан сўнг қабул қилинди», дейилади маълумотда.\nТурнирга Белорусия ва Латвиядан ариза қўшилди, IIHF Кенгаши иккинчи мамлакат мақомини ташкилотчи сифатида кўриб чиқади ва хавфсизлик қоидаларини соддалаштириш ва коронавирус пандемияси шароитида саёҳат қилиш учун чемпионатни бир жойда ташкил этиш имкониятини баҳолайди.\n11 январ куни IIHF президенти Рене Фасел Минскда Белорусия Президенти Александр Лукашенко билан бўлажак Жаҳон чемпионатига тайёргарликни муҳокама қилди.\nКейинроқ федерация раҳбари мусобақа ҳомийларига босим ўтказилаётгани ва агар чемпионлик Белорусиядан кўчирилмаса, ҳамкорликдан бош тортишга мажбур қилинаётганини айтди.\nБузли хоккей бўйича жаҳон чемпионати 2021 йил 21 майдан 6 июнгача Минск ва Ригада ўтказилиши керак эди.\nБелоруссияда бўлиб ўтган президентлик сайловларидан сўнг мухолифат республика ҳокимият органларига қарши халқаро санкцияларни жорий этишни, шу жумладан бойкот бошлашни ёки бузилган хоккей бўйича Жаҳон чемпионатини бекор қилишни, IIHFга мурожаат юборишни бошлади.\nTagged under: БЕЛОРУСИЯ, БОШҚА ЕРГА, ЖАҲОН, КЎЧИРИШ, ХОККЕЙ, ЧЕМПИОНАТ\nКубадаги норозилик намойишлари Твиттер орқали мувофиқлаштирилди\nКуба COVID-19 га қарши ўз вакцинасини ишлаб чиқармоқда\nХХР: АҚШ денгиз кучлари кемаси Хитойнинг ҳудудий сувларига киради


Функционал ташхис ўтказишнинг зарурати нимада? - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nФункционал ташхис ўтказишнинг зарурати нимада?\nЧоп этилган 21 Ноябр 2015\tКӯришлар: 1330\nФункционал ташхис бугунги тиббиётнинг муҳим бўлимларидан бири ҳисобланади. Тиб илмида тадқиқотнинг замонавий, аниқ усуллари ҳамда компютер технологияларини жорий этиш ҳаммадан кўпроқ функционал ташхиснинг тараққиётига имконият яратади.\nБугунги кунда аниқ ташхис қўйиш учун функционал диагностика муҳим рол ўйнайди.\nШунингдек, одам организмини ташхис қилиш усулларидан фойдаланиб, замонавий ва сифатли ускуналар яратиш – тиб соҳасининг бу бўлими катта тезлик билан ривожланишига сабаб бўлмоқда. Ҳар қандай беморликни унинг ибтидоий босқичида ошкор этиш унинг табобатини ҳам осонлаштиради. Ва функционал диагностиканинг асосий вазифалари иллатга чалинган аъзоларни ошкор этиш ва аъзолар фаолиятига аниқ ташхис қўйишдан иборатдир. Бевосита шу йўл орқали табиблар беморликни биринчи босқичида ошкор этиб, унинг олдини олишлари мумкин. Функционал ташхис бугун кўплаб беморхона ва тиб муассасаларида алоҳида тизим сифатида фаолият юритиб, зарурий ускуналар билан жиҳозлантирилган алоҳида кабинетлар шаклида тузилгандир.\nИбн Сино касалхонасида функционал ташхис суръат билан ривожланаётган бўлимлардан бири ҳисобланади. Мазкур бўлим замонавий ва аниқ ускуналар билан жиҳозлантирилган. Германиянинг “Siemens” ва “GE” компанияларида ишлаб чиқарилган ускуналар тиббий ташхис соҳасида дунёдаги энг яхши тиббий ускуналар сирасига киради. Ибн Сино касалхонаси функционал диагностика бўлими Ултратовуш (ултратовуш билан аниқ тадқиқ қилиш усули УЗИ), ЭКГ (электро кардиография), Эхо-КГ (эхо кардиография), спирометр ва компютер томографиясидан иборатдир. Бу ускуналар ҳар қандай касалликнинг аниқ ташхисини қўйиб, яхши ва самарали табобатни йўлга қўйишларига имконият яратади.\nМисол учун, касалхонанинг бу бўлимидан ўрнатилган Ултратовуш (УЗИ) ускунаси бемор ҳақидаги маълумотларни бир неча йил давомида сақлай олади ва бу усул беморни даволашда жуда муҳим ҳисобланади. Ултратовуш орқали буйраклар, жигар, сийдик йўллари, аёллик аъзолари, она батнидаги ҳомила ҳолати ва бошқалар ташхис қилинади. ЭКГ (электро кардиограмма) бўлса, бугунги кунда инсон юраги фаолиятини тадқиқ қилишнинг энг аниқ ва имкони бор усули бўлиб, амбулатория фаолиятида кенг миқёсда қўлланиб келинмоқда.\nШунингдек, мазкур бўлимда юрак фаолиятини аниқлаш учун Эхо КГ ҳамда спорт тести (спортивный тест)дан фойдаланилади. Ўпка фаолиятини ташхис қилиш учун спирометрдан фойдаланилади. Бу бўлимнинг бошқа қисматида рентген ташхиси йўлга қўйилган бўлиб, рентген кабинет ва “Siemens” ширкатида ишлаб чиқарилган компютер томографиясидан ташкил топган. Ташхиснинг бу тури инсон аъзоси ҳақида аниқ маълумотни қўлга киритиб, ташхис ва табобатни тўғри йўлга қўйиш учун замина яратади. Бундан ташқари, касалхонада лаборатория, нур ташхиси (лучевая диагностика) беморлар хизматига шай ҳолда туради.\nФункционал диагностика бўлимидага хизмат кўрсатиш нархлари ўлкамиздаги бошқа тиб муассасаларидаги нархлардан унчалик фарқ қилмайди. Шу билан бирга, касалхона бу бўлимдаги нархларни янада пасайтириш мақсадида “Суғуртаи миллий” ташкилоти билан ҳамкорликни йўлга қўйган бўлиб, бу ташкилот дастурларидан фойдаланиш Сизнинг харажатингизни 50 дан 80 фоизгача пасайтиришга хизмат қилади. Мисол учун ултратовуш ташхиси (УЗИ) нархлари 19 дан 49 сомонийгачани ташкил этади. ЭКГ тадқиқоти ҳаммаси бўлиб 18 сомонийдир ва суғурта қилинган шахслар фақат 9 сомоний тўлайдилар. Оддий компютер томографиясининг нархи 250 сомоний бўлиб, суғурта қилинган шахслар учун бу ташхис 175 сомонийга тушади.\n“Суғуртаи миллий” ташкилотидан “Классика”, “Кумуш” ва “Олтин” бир йиллик дастурлари бўйича суғурта полиси сотиб олган беморлар автоматик тарзда ютуқли ўйин иштирокчиларига айланадилар. Уларнинг ҳар бири 5 000, 10 000 ва 20 000 минг сомоний миқдоридаги пул мукофотларини ютиб олиш имкониятини қўлга киритадилар.\nПулли мукофотлардан ташқари, ютуқли ўйинларда бошқа қимматбаҳо совғалар ҳам ўйналади. Қўшимча маълумотларни www. ibnisino. tj ва www.sugurta.tj сайтидан топиш мумкин.


Ўзбекистонда цемент ишлаб чиқариш ҳажми ошди - 03.05.2021, Sputnik Ўзбекистон\nЎзбекистонда цемент ишлаб чиқариш ҳажми ошди\nДавлат статистика қўмитаси маълумотларига кўра, Ўзбекистонда жорий йилнинг 3 ойида йирик корхоналар томонидан 2,2 млн тонна цемент ишлаб чиқарилган. 03.05.2021, Sputnik Ўзбекистон\nТОШКЕНТ, 3 май — Sputnik. Ўзбекистонда жорий йилнинг 3 ойида йирик корхоналар томонидан 2,2 млн. тонна цемент ишлаб чиқарилган. Ўтган йилнинг мос даврига нисбатан маҳсулот ишлаб чиқариш ҳажми 14,1 % га ошган. Бундан Давлат статистика қўмитаси маълумотлари дарак бермоқда.Бу кўрсаткич:- 2021 йилнинг январь ойида 559,3 минг тонна (ўсиш суръати 7,3 %)- 2021 йилнинг январь-февраль ойларида 1,3 млн. тонна (ўсиш суръати 18,4 %) ташкил қилди.Цемент ишлаб чиқариш корхоналари томонидан республика миқёсида ишлаб чиқарилган маҳсулотларнинг жами ҳажмида энг юқори улуш Навоий вилоятида 41 %, Тошкент вилояти 40,5 % ҳамда Фарғона вилояти 9,6 % ҳиссасига тўғри келди.\nДавлат статистика қўмитаси маълумотларига кўра, Ўзбекистонда жорий йилнинг 3 ойида йирик корхоналар томонидан 2,2 млн тонна цемент ишлаб чиқарилган.\nТОШКЕНТ, 3 май — Sputnik. Ўзбекистонда жорий йилнинг 3 ойида йирик корхоналар томонидан 2,2 млн. тонна цемент ишлаб чиқарилган. Ўтган йилнинг мос даврига нисбатан маҳсулот ишлаб чиқариш ҳажми 14,1 % га ошган. Бундан Давлат статистика қўмитаси маълумотлари дарак бермоқда.\n- 2021 йилнинг январь ойида 559,3 минг тонна (ўсиш суръати 7,3 %)\n- 2021 йилнинг январь-февраль ойларида 1,3 млн. тонна (ўсиш суръати 18,4 %) ташкил қилди.\nЦемент ишлаб чиқариш корхоналари томонидан республика миқёсида ишлаб чиқарилган маҳсулотларнинг жами ҳажмида энг юқори улуш Навоий вилоятида 41 %, Тошкент вилояти 40,5 % ҳамда Фарғона вилояти 9,6 % ҳиссасига тўғри келди.


ОТА-ОНАСИ БИЛАН СУРИЯНИНГ ИДЛИБ ШАҲРИГА "ЖИҲОД" ҚИЛИШ УЧУН ЙЎЛ ОЛИБДИ\nЖамият 15.12.2018 323\nҚарши шаҳрилик Д.Т. бир ойдан кейин 17 ёшга тўлади. Бу даврнинг инсон учун аҳамияти шундаки, умрнинг энг гуллаган чоғида олинган билим, эгалланган ҳунар кишига ҳаёт давомида асқатади. Чунки қалб покиза бўлади, ўша пайтда экилган эзгулик уруғи вақт етиб ҳосил берганида, бундан нафақат кишининг ўзи, балки бутун жамият наф кўради.\nАфсуски, Д.Т. ўзга, залолат йўлини танлади. 2014 йилнинг февраль ойида отаси А.Б. ("Туркистон ислом ҳаракати" террористик ташкилоти аъзоси сифатида қидирувда бўлиб, олинган маълумотларга кўра, 2016 йил ёз ойларида Сурия давлатида жанговар ҳаракатларда ҳалок бўлган)нинг олдига, Россия Федерациясига йўл олади. У ерда экстремистик оқим аъзолари таъсирига тушиб, онги радикал ғоялар билан заҳарланади. Сўнг Россия Федерациясидан отаси А.Б. ва онаси Ш.Т. ("Туркистон ислом ҳаракати" террористик ташкилоти аъзоси сифатида қидирувда) билан биргаликда, турли айланма йўллар орқали дастлаб Туркияга, у ердан эса Суриянинг Идлиб шаҳрига гўёки "ҳижрат" ва "жиҳод" қилиш мақсадида бориб, террористик ташкилот сафига қўшилади.\nБу ерда Д.Т. интернет тармоғидаги турли сайтларга кириб, танишларига фотосуратлар юборган ва ёзишмалар олиб борган. Ушбу ёзишмаларда у ҳозирги кунда Суриянинг Идлиб шаҳри чегарасида "жиҳод" амалларини бажариб, жанг қилиб турганлигини билдирган. Ўз профили орқали диний экстремистик, сепаратистик, фундаменталистик, жамоат хавфсизлиги ва тартибига таҳдид соладиган материалларни тарқатиб, тақиқланган экстремистик ва террористик ташкилотлар фаолиятида иштирок этган.\nМазкур ҳолат юзасидан Д.Т.га нисбатан вилоят ИИБ тергов бошқармаси томонидан шу йилнинг 9 ноябрида Ўзбекистон Республикаси Жиноят кодексининг 2441-моддаси 3-қисми ва 2442-моддаси 1-қисми билан жиноят иши қўзғатилди.\nҚарши шаҳар ички ишлар органлари фаолиятини мувофиқлаштириш бошқармаси ТЭҚКБ ходими


Россия тинчликпарвар кучлари Тоғли Қорабоғда блокпостларни мустаҳкамламоқда. Ҳозирги вақтда тан олинмаган республикада 23 та блокпост мавжуд.\nҲар қандай провокацияни олдини олиш мақсадида блокпостлар энг замонавий технологиялар билан жиҳозланган. Тинчликпарвар кучлар бир неча кун олдин ўқ отишни тўхтатиш режимини бузиш ҳолатини олдини олди.\nОзарбайжон, Арманистон ва Россия ўқ отишни тўхтатиш тўғрисида келишув 9 ноябрда имзоланган. Айни вақтда ҳудудда вазият тинчланган.\nРоссия ҳарбийлари Қорабоғда тинчликни қандай таъминлаётгани ҳақида - видеомизда.


Почта жўнатмаларини онлайн кузатиш мумкин бўлади\nНизомга мувофиқ, давлат органлари ва ташкилотлари томонидан қатор почта жўнатмалари Ягона миллий тизим орқали йўлланади.\nТОШКЕНТ, 11 окт — Sputnik. Ўзбекистонда почта жўнатмаларини онлайн кузатиш мумкин бўлади. Ҳукумат қарори билан тегишли низом тасдиқланди.\nНизомга мувофиқ, давлат органлари ва ташкилотлари томонидан қуйидаги почта жўнатмалари Ягона миллий тизим орқали йўлланади:\nюридик ва жисмоний шахслар номига юборилувчи хат-хабарлар, шу жумладан, улар томонидан йўлланган мурожаатларга ёзилган жавоб хатлари;\n- тўлов хабарномалари ва билдиришномалар;\n- чақирув қоғозлари, суд хабарномалари ва процессуал ҳужжатлар;\n- давлат хизматларини кўрсатишнинг натижалари;\n- маъмурий ҳуқуқбузарлик содир этганлик учун жаримага тортиш тўғрисидаги қарорлар.\nЯгона миллий тизим орқали почта жўнатмаларини етказиб бериш билан боғлиқ хизматлар шартнома асосида амалга оширилади.\nҲар бир почта жўнатмаси тўғрисидаги маълумот Ягона миллий тизимдан онлайн кузатиб борилиши мумкин.\nЯгона миллий тизимга электрон тарзда тушган почта жўнатмалари автоматик равишда тегишли манзиллар бўйича почта алоқаси боғламаларига тарқатилади.\nТегишли почта алоқаси боғламаларига электрон шаклда тушган почта жўнатмалари қоғоз кўринишида чоп этилиб, манзиллар бўйича жўнатилади.\nҚоғоз кўринишида чоп этилган почта жўнатмаларини қабул қилувчига етказиб беришнинг имконияти бўлмаганда жўнатма 6 ой давомида сақланади.\n“Ўзбекистон почтаси” АЖ Ягона миллий тизим оператори ҳисобланади.\nҲуқуқий жиҳатдан аҳамиятли бўлмаган хат-хабарларни етказиб бериш жараёни босқичма-босқич тўлиқ электрон шаклга ўтказилади.


Ўз фарзандини 15 млн сўмга сотмоқчи бўлган аёл ушланди – Газета.uz\nТошкентда ўз фарзандини сотмоқчи бўлган аёлга нисбатан жиноят иши очилди.\n8 октябр 2018, 20:31 Жамият\nБош прокуратура ҳузуридаги Иқтисодий жиноятларга қарши кураш департаменти Тошкент шаҳар бошқармаси ходимлари томонидан беш ёшли қизини сотмоқчи бўлган аёл қўлга олинди. Бу ҳақда Бош прокуратура матбуот хизмати хабар қилди.\nХабарда келтирилишича, Олмазор тумани Дилсарой кўчасида жойлашган кафе олдида ўтказилган тезкор тадбирда фуқаро А.Қ. ўзининг 2013 йилда туғилган вояга етмаган фарзанди Б.Қ.ни 15 млн сўмга фуқаро М.А.га сотган вақтда ашёвий далиллар билан ушланган.\nМазкур ҳолат юзасидан А.Қ.га нисбатан Ўзбекистон Жиноят кодексининг 135-моддаси 3-қисми «а» банди (Одам савдоси, ўн саккиз ёшга тўлмаганлиги айбдорга аён бўлган шахсга нисбатан) билан жиноят иши қўзғатилиб, тергов ҳаракатлари ўтказилмоқда.


Аллоҳ таолонинг Ўз Набийси номи билан қасам ичиши (Шамоилул Мустафо) — KUKALDOSH.UZ\nАллоҳ таоло нимани хоҳласа, шу хоҳлаган нарсаси устидан хоҳлаган вақтида қасам ичиши мумкин. Ҳеч кимнинг буга эътироз билдиришга ҳақи йўқ. Чунки У Зот мутлоқ ихтиёр эгаси бўлиб, хоҳиш- иродаси рад этилмайди. Ҳеч қачон ва ҳеч вақт қилган ишлари ҳақида саволга тутилмайди. Балки инсон зоти қилган амаллари учун Унинг ҳузурида ҳисоб беради. Аллоҳ таоло қачон бирор нарсанинг номи билан қасам ичса, бу қасам ичилган нарсани улуғлаш ва шарафлашга далолат қилади. Аллоҳ азза ва жалла Қуръони каримда Набий алайҳиссаломнинг буюк шарафи билан қасам ичганини кўрамиз. Бундан мақсад у зотни эъзозлаш, у зотни улуғлаш ва умматлари наздидаги у зот қадрини янада кўтаришдир.\nБиринчи мисол. Пайғамбаримизнинг номлари билан қасам ичилган ҳолатлардан бири Аллоҳ таолонинг: «Сенинг умринг билан қасамки, албатта, улар ўз сархушликларида тентирамоқдалар», деган оятидир. Муфассирлар мазкур оятни шарҳлаганда Муҳаммад соллаллоҳу алайҳи васалламнинг ҳаёт муддати билан қасам ичилаётганига иттифоқ қилишган ва у: «Эй Муҳаммад, дунёда яшаб туриш муддатинг билан қасам», деганидир. Бу оят Аллоҳ таолонинг: «Аср билан қасам» деган сўзига ҳам ўхшайди. Яъни, бу нубувват асри билан қасам, деган маънони беради. Яна бир маъносига кўра, бу дунёдан ўтганингдан кейин, Биз билан боқий қолишингга қасам деган маънони ҳам билдиради. Яна бир тафсирга кўра, яшашинг ёки ҳаётинг билан қасам, деганидир. Бу у зотни улуғлашнинг юқори даражаси, қадрлаш, эҳтиром кўрсатишнинг энг юксак намунасидир. Ибн Аббос розияллоҳу анҳумо: «Аллоҳ таоло Ўзи учун Муҳаммад соллаллоҳу алайҳи васалламдан яхшироқ бирор жонни яратмаган, вужудга келтирмаган. Аллоҳ таоло шу пайғамбаридан бошқа ҳеч бир зотнинг ҳаёти билан қасам ичмаган. Чунки Пайғмбаримиз Аллоҳнинг ҳузурида махлуқотларнинг энг афзали ва қадрлисидир», дейди.\nИккинчи мисол. Аллоҳ таоло Ўз пайғамбари номи билан қасам ичиб: «Йасин. Қуръони Ҳаким билан қасам», дейди. «Йасин» сўзини муфассирлар турлича таъвил қилишган. Олдинги аксар муфассирлар ва кейинги бир гуруҳ муфассирлар суралар бошида келган ҳарфлар Аллоҳ таолонинг илмига хосдир, ундан нимани ирода қилинганини Аллоҳнинг ўзи билувчироқдир, дейишган. Баъзи муфассирлар: «Йасин» – Набий соллаллоҳу алайҳи васалламнинг исмларидан биридир. Демак, Аллоҳ таоло бу ўринда набийси билан қасам ичган», дейишади. Набий алайҳиссалом: «Менинг Роббим ҳузурида ўнта исмим бор» деб, «Тоҳа» ва «Йасин» исмларини ҳам шулар қаторида санаб ўтганлар. Абу Абдурраҳмон Суламий нақл қилган ривоятда Жаъфар Содиқ раҳматуллоҳи алайҳи: «Аллоҳ таоло Ўз Набийсига рамзий маънода «Эй Саййид» деб мулойим хитоб этишни ирода қилган», дейди. Шунинг учун Набий алайҳиссалом: «Мен Одам болаларининг саййидиман», деганлар. Бу сўзлари билан у зот ўзларини мақтамаганлар, балки Аллоҳ таолонинг «Йасин» деб мурожаат қилганини хабар берганлар, холос. Бошқа муфассирлар: «Йасин» ни «Эй Инсон ёки Эй Муҳаммад», деган маънони билдиради, дейишади. Ибн Аббос розияллоҳу анҳумо: «Йасин» – бу қасамдир», дейди. Аллоҳ таоло бу ўринда қасам ҳарфини тушириб қолдириб, қасам ичади ва ундан кейин қасамни яна бир қасам «Қуръони Ҳаким» билан қасам ичиш орқали таъкидлайди. «Албатта, сен пайғамбарлардандирсан», деган оят ҳам ўз навбатида Набий алайҳиссаломнинг пайғамбарлигини тасдиқлаш ва тўғри йўлда эканларига гувоҳлик бериш учун биринчи келган қасамга боғланади. «Йасин» Муҳаммад алайҳиссаломнинг исмлари, деган фикрга биноан Аллоҳ таоло у зотнинг номи ва Ўз Китоби – Қуръони Ҳаким билан қасам ичади. Пайғамбаримиз Аллоҳнинг ваҳийси билан юборилган пайғамбарлардан бўлиб, ҳақдан асло оғишмагани ва эгриликдан холи йўлда эканини хабар берган. Мулоҳаза қилиб кўрилса, Аллоҳ таоло олдинига Пайғамбаримиз номи билан қасам ичиб, ундан кейин «Қуръони Ҳаким ила қасам. Албатта, сен пайғамбарлардандирсан», дейди.\nУчинчи мисол. Аллоҳ таолонинг: «Мана шу шаҳар билан қасам. Сен муқим турган бу шаҳар билан» деган сўзидир. Мазкур ояти каримада Аллоҳ таоло «Мана шу шаҳар» – Маккаи Мукаррама билан қасам ичиб, эй Муҳаммад сен бу шаҳарга яъни, ҳарамга эҳромсиз киришинг ҳалолдир ёки сенга Макка фатҳи йилида унда қилган ишларинг ҳалолдир, дейди. Чунки Имом Бухорий ва Имом Муслим Абу Шурайҳ розияллоҳу анҳудан ривоят келтирган ҳадисда Росулуллоҳ соллаллоҳу алайҳи васаллам: «Аллоҳ таоло Маккани осмонлару ерни яратган кунда ҳаром қилди. Мендан олдин ҳам ҳеч кимга ҳалол қилинмаган ва кейин ҳам ҳеч кимга ҳалол қилинмайди. Фақат менгагина кундуздан бир соатда ҳалол қилинди. Сўнг яна ўзининг кечаги ҳаромлиги каби бугун ҳам (асл) ҳаромлигига қайтди» дейдилар. «Ла уқсиму» лафзидаги «ла» таъкид учун келиб, араб тилида кенг қўлланади ва адиблар наздида уни ажойиб услуб сифатида баҳоланади. Бизнингча, мазкур оятнинг умумий маъноси шундай: Аллоҳ таоло Макка номи билан қасам ичиб, унга Расулуллоҳ алайҳиссаломнинг киришларини алоҳида таъкидлаб қўйди. Шу орқали у зотнинг фазли қанчалик улуғлиги, жойнинг шарафи шу жойдаги инсон шарафига қараб кўтарилишини ҳам билдирди. Айрим муфассирлар оятдаги «ла» ни зоида (маъно англатмайди), деган фикрни илгари суради. Тўғрироғи, «ла»ни зоида дейилмаган тақдирда ҳам маънода ўзгариш юз бермайди. Мужоҳид роҳматуллоҳи алайҳ: «Ла» (йўқ) ни олдинги жумланинг инкори учун келганини инобатга олинса, иш гумон қилувчилар ўйлагандек эмас, деган маънони уқиш мумкин. Ундан кейин келган «уқсиму» (қасам ичаман) сўзи қасамнинг тасдиғи учун келган», дейди.\nТўртинчи мисол. Баъзи муфассирлар айрим суралар бошида келган «ҳарфлар» ни Аллоҳ таолонинг Ўз Набийси билан қасам ичиши, деб изоҳлайдилар. Мисол тариқасида Бақара сурасининг биринчи ояти: «Алиф. Лам. Мим. Бу китобда шак-шубҳа йўқ, у тақводорларга ҳидоятдир», деган лафзлар билан бошланишини Ибн Аббос розияллоҳу анҳумо: «Бу ҳарфлар қасамлардир. Аллоҳ таоло шу орқали Ўзининг исмлари, Росулининг сифатларига ишора қилиб, рамзий йўл билан қасам ичган. Шу маънода «алиф» Аллоҳга ва «мийм» Муҳаммад соллаллоҳу алайҳи васалламга ишорадир», дейди. Бундан ташқари, «Қоф. Улуғ Қуръон билан қасам», деган оятдаги «қоф» ҳарфи баъзи муфассирлар наздида, Аллоҳ таоло ҳабиби Муҳаммад алайҳиссаломнинг қалб қуввати билан қасам ичганига далолат қилади. Чунки у зотнинг қалби Роббисидан тушган ваҳийни қабул қилиб олишга кучли салоҳияти ва руҳий қуввати боис пайғамбарлик юкини кўтаришга қодир бўлди.\nАллоҳ таолонинг: «Ботаётган юлдуз билан қасам» ояти ҳақида Жаъфар Содиқ роҳматуллоҳи алайҳ шундай дейди: «Ботаётган юлдуз»- Муҳаммад алайҳиссаломдир. Чунки, у зот улкан ва энг ёруғ юлдуздир. Аллоҳ таолонинг: «Қачонки ботса» деган сўзидан олий мақомга кўтарилса ёки Аллоҳдан бошқага боғланишдан воз кечса, деган маъно англади». Ибн Ато «Фажр билан қасам. Ва ўн кеча билан қасам», деган оятдаги «фажр» сўзи оқизмоқ, юзага чиқмоқ каби маъноларни билдиришини келтириб, «Фажр»ни Муҳаммад соллаллоҳу алайҳи васаллам, деб таъвил қилади. Чунки, у зотдан иймон оқиб чиқди. Яъни, комил эътиқод у зот орқали қарор топди. Қуръон нозил бўлиши билан у зотдан илм-ирфон юзага чиқди», деган. Муфассирлар наздида машҳур қавлга кўра, фажр – тонг, ўн кеча – зулҳижжа ойининг ўн кунидир. Шу ва бошқа мисоллар айрим ҳолларда қатъий бўлмаса-да, Пайғамбаримизнинг қадри, даражалари улуғлигини исботлаб, кўратиб беришга далил бўла олади. Бинобарин, қасам оддий маънони ифодалаб қолмай, балки қасам ичилган нарсанинг нақадар эътиборли эканини таъкидлаш ва тасдиқлаш учун келтирилади. (давоми бор)\n Аср сураси, 1-оят.\n Абу Нуъайм «Далоилун Нубувва» да ва Ибн Мардувайҳ «Тафсир»ида Абу Туфайлдан ривоят қилган.\n Балад сураси, 1-2-оятлар.\n Қоф сураси, 1-оят.\n Нажм сураси, 1-оят.